title: Απόφαση της Επιτροπής, της 10ης Φεβρουαρίου 2016, σχετικά με τη Διευκόλυνση για τους Πρόσφυγες στην Τουρκία, για την τροποποίηση της απόφασης C(2015) 9500 της Επιτροπής της 24ης Νοεμβρίου 2015

text:
               16.2.2016

               EL

               Επίσημη Εφημερίδα της Ευρωπαϊκής Ένωσης

               C 60/3

         ΑΠΌΦΑΣΗ ΤΗΣ ΕΠΙΤΡΟΠΉΣ
   της 10ης Φεβρουαρίου 2016
   σχετικά με τη Διευκόλυνση για τους Πρόσφυγες στην Τουρκία, για την τροποποίηση της απόφασης C(2015) 9500 της Επιτροπής της 24ης Νοεμβρίου 2015
   (2016/C 60/03)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 210 παράγραφος 2 και το άρθρο 214 παράγραφος 6,
   Εκτιμώντας τα ακόλουθα:

               (1)

               Οι εκπρόσωποι των κυβερνήσεων των κρατών μελών συζήτησαν τη χρηματοδότηση του συντονιστικού μηχανισμού —τη Διευκόλυνση για τους Πρόσφυγες στην Τουρκία— τον Δεκέμβριο του 2015 και τον Ιανουάριο του 2016. Στις 3 Φεβρουαρίου 2016 κατέληξαν σε συμφωνία σχετικά με μια «κοινή αντίληψη για τη θέσπιση πλαισίου διακυβέρνησης και προϋποθέσεων σχετικά με τη Διευκόλυνση για τους Πρόσφυγες στην Τουρκία μεταξύ των κρατών μελών της ΕΕ και της Επιτροπής» (εφεξής «κοινή αντίληψη»).

               (2)

               Η Επιτροπή επιβεβαιώνει τη ρητή πρόθεση των κρατών μελών να συμβάλουν με 2 000 000 000 ευρώ επί συνολικού ποσού 3 000 000 000 ευρώ. Η σταδιακή χορήγηση της βοήθειας εξαρτάται από την υλοποίηση του μνημονίου συμφωνίας μεταξύ της Ευρωπαϊκής Ένωσης και της Δημοκρατίας της Τουρκίας προκειμένου να εντείνουν τη συνεργασία τους για τη στήριξη των Σύρων που βρίσκονται υπό καθεστώς προσωρινής προστασίας και τη διαχείριση της μετανάστευσης σε μια συντονισμένη προσπάθεια για την αντιμετώπιση της κρίσης («κοινό σχέδιο δράσης ΕΕ-Τουρκίας»). Οι αποφάσεις σχετικά με την παροχή ανθρωπιστικής βοήθειας και οι σχετικές ενέργειες θα υλοποιηθούν σύμφωνα με τον κανονισμό (ΕΚ) αριθ. 1257/96 του Συμβουλίου (1) και σύμφωνα με τις αρχές που διατυπώνονται στην ευρωπαϊκή κοινή αντίληψη για την ανθρωπιστική βοήθεια (2).

               (3)

               Οι μεμονωμένες χρηματοδοτικές συνεισφορές των κρατών μελών θα συμπεριληφθούν στον προϋπολογισμό της ΕΕ ως εξωτερικά έσοδα για ειδικό προορισμό, σύμφωνα με το άρθρο 21 παράγραφος 2 στοιχείο β) του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (3). Δεδομένου ότι η Επιτροπή είναι η μόνη υπεύθυνη για την εκτέλεση του προϋπολογισμού της Ένωσης σύμφωνα με το άρθρο 317 της ΣΛΕΕ, λαμβάνει, εξ ονόματος της Ένωσης, τις κοινοποιήσεις των πιστοποιητικών συνεισφοράς εκ μέρους των κρατών μελών. Τα εν λόγω πιστοποιητικά συνεισφοράς επιτρέπουν να διατίθενται οι πιστώσεις αναλήψεως υποχρεώσεων από τη χρονική στιγμή της κοινοποίησης, σύμφωνα με το άρθρο 7 παράγραφος 2 του κατ’ εξουσιοδότηση κανονισμού (ΕΕ) αριθ. 1268/2012, σχετικά με τους κανόνες εφαρμογής του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου για τους δημοσιονομικούς κανόνες που εφαρμόζονται στον γενικό προϋπολογισμό της Ένωσης (4). Τα μεμονωμένα πιστοποιητικά συνεισφοράς θα βασίζονται σε ενιαίο πρότυπο που επιτρέπει την προσαρμογή, εφόσον απαιτείται, σε ειδικές ανάγκες.

               (4)

               Ενόψει της κοινής αντίληψης και με στόχο την εξασφάλιση μεγαλύτερου βαθμού αποτελεσματικότητας και συντονισμού κατά την εφαρμογή της Διευκόλυνσης για τους Πρόσφυγες στην Τουρκία, είναι αναγκαίο να τροποποιηθεί αναλόγως η απόφαση C(2015) 9500 της Επιτροπής,

         ΑΠΟΦΑΣΙΖΕΙ:
   Άρθρο μόνο
   Η απόφαση της Επιτροπής C(2015) 9500 τροποποιείται ως εξής:

               1)

               Οι αιτιολογικές σκέψεις της απόφασης της Επιτροπής C(2015) 9500 τροποποιούνται ως εξής:

                           —

                           Η αιτιολογική σκέψη 9 αντικαθίσταται από το ακόλουθο κείμενο:

                                          «(9)

                                          Ο γενικός στόχος της Διευκόλυνσης για τους Πρόσφυγες στην Τουρκία είναι ο συντονισμός και ο εξορθολογισμός των ενεργειών που χρηματοδοτούνται από τον προϋπολογισμό της Ένωσης και τις διμερείς συνεισφορές των κρατών μελών, ώστε να ενισχυθεί η αποτελεσματικότητα και η συμπληρωματικότητα της στήριξης που παρέχεται στους πρόσφυγες και τις κοινότητες υποδοχής στην Τουρκία».

                           —

                           Η αιτιολογική σκέψη 11 αντικαθίσταται από το ακόλουθο κείμενο:

                                          «(11)

                                          Οι μηχανισμοί της ΕΕ που χρησιμοποιούνται σήμερα για την αντιμετώπιση της συριακής κρίσης, όπως ο ευρωπαϊκός μηχανισμός γειτονίας (EMΓ) (5), ο μηχανισμός αναπτυξιακής συνεργασίας (ΜΑΣ) (6), ο μηχανισμός προενταξιακής βοήθειας (ΜΠΒ II) (7), ο μηχανισμός συμβολής στη σταθερότητα και την ειρήνη (IcSP) (8) και η χρηματοδότηση δυνάμει του κανονισμού (ΕΚ) αριθ. 1257/96 του Συμβουλίου σχετικά με την ανθρωπιστική βοήθεια (9) μπορούν να συμβάλουν στη Διευκόλυνση για τους Πρόσφυγες στην Τουρκία εντός των ορίων που καθορίζονται στο πολυετές δημοσιονομικό πλαίσιο 2014-2020. Κάθε μορφής ανθρωπιστική βοήθεια στο πλαίσιο της Διευκόλυνσης για τους Πρόσφυγες στην Τουρκία υπόκειται σε διαχείριση και διατίθεται με πλήρη σεβασμό των ανθρωπιστικών αρχών της ευρωπαϊκής κοινής αντίληψης για την ανθρωπιστική βοήθεια (10)».

                           —

                           Η αιτιολογική σκέψη 13 αντικαθίσταται από το ακόλουθο κείμενο:

                                          «(13)

                                          Σύμφωνα με την “κοινή αντίληψη για τη θέσπιση πλαισίου διακυβέρνησης και προϋποθέσεων σχετικά με τη Διευκόλυνση για τους Πρόσφυγες στην Τουρκία μεταξύ των κρατών μελών της ΕΕ και της Επιτροπής” (εφεξής “κοινή αντίληψη”), η οποία εγκρίθηκε στις 3 Φεβρουαρίου 2016, η Επιτροπή επιβεβαιώνει τη ρητή πρόθεση των κρατών μελών να συμβάλουν με 2 000 000 000 ευρώ επί συνολικού ποσού 3 000 000 000 ευρώ. Η σταδιακή χορήγηση της βοήθειας εξαρτάται από την υλοποίηση, εκ μέρους της Τουρκίας, των δεσμεύσεών της βάσει του κοινού σχεδίου δράσης ΕΕ-Τουρκίας. Οι αποφάσεις σχετικά με την παροχή ανθρωπιστικής βοήθειας και οι σχετικές ενέργειες θα υλοποιηθούν σύμφωνα με τον κανονισμό (ΕΚ) αριθ. 1257/96 του Συμβουλίου (11) και σύμφωνα με τις αρχές που διατυπώνονται στην ευρωπαϊκή κοινή αντίληψη για την ανθρωπιστική βοήθεια (12)».

                           —

                           Η αιτιολογική σκέψη 14 απαλείφεται.

                           —

                           Η αιτιολογική σκέψη 15 γίνεται αιτιολογική σκέψη 14 και αντικαθίσταται από το ακόλουθο κείμενο:

                                          «(14)

                                          Όπως συμφωνήθηκε στην κοινή αντίληψη, οι χρηματοδοτικές συνεισφορές των κρατών μελών θα συμπεριληφθούν στον προϋπολογισμό της ΕΕ ως εξωτερικά έσοδα για ειδικό προορισμό, σύμφωνα με το άρθρο 21 παράγραφος 2 στοιχείο β) του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 (13). Ως μόνη υπεύθυνη για την εκτέλεση του προϋπολογισμού της Ένωσης σύμφωνα με το άρθρο 317 της ΣΛΕΕ, η Επιτροπή θα λαμβάνει, εξ ονόματος της Ένωσης, τα πιστοποιητικά συνεισφοράς κάθε κράτους μέλους, σύμφωνα με το άρθρο 7 παράγραφος 2 του κατ’ εξουσιοδότηση κανονισμού (ΕΕ) αριθ. 1268/2012 της Επιτροπής, της 29ης Οκτωβρίου 2012, σχετικά με τους κανόνες εφαρμογής του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου για τους δημοσιονομικούς κανόνες που εφαρμόζονται στον γενικό προϋπολογισμό της Ένωσης (14). Τα μεμονωμένα πιστοποιητικά συνεισφοράς θα βασίζονται σε ενιαίο πρότυπο που επιτρέπει την προσαρμογή, εφόσον απαιτείται, σε ειδικές ανάγκες. Κάθε κράτος μέλος θα αποστέλλει χωριστά στην Επιτροπή προς βεβαίωση, το υπογεγραμμένο πιστοποιητικό συνεισφοράς, συνοδευόμενο από χρονοδιάγραμμα συνεισφοράς».

               2)

               Τα άρθρα της απόφασης της Επιτροπής C(2015) 9500 τροποποιούνται ως εξής:

                           —

                           Στο άρθρο 1 ο τίτλος αντικαθίσταται από το ακόλουθο κείμενο:

                              «Θέσπιση της Διευκόλυνσης για τους Πρόσφυγες στην Τουρκία».

                           —

                           Το άρθρο 1 αντικαθίσταται από το ακόλουθο κείμενο:

                              «Η παρούσα απόφαση θεσπίζει μηχανισμό συντονισμού —τη Διευκόλυνση για τους πρόσφυγες στην Τουρκία (εφεξής “Διευκόλυνση”)— με σκοπό την παροχή βοήθειας στην Τουρκία για την αντιμετώπιση των άμεσων ανθρωπιστικών και αναπτυξιακών αναγκών των προσφύγων και των κοινοτήτων υποδοχής τους, καθώς και των εθνικών και τοπικών αρχών για τη διαχείριση και την αντιμετώπιση των επιπτώσεων της εισροής προσφύγων.».

                           —

                           Στο άρθρο 3 η παράγραφος 1 τροποποιείται ως εξής:

                              «Η Διευκόλυνση συντονίζει τις ενέργειες της Ένωσης και των κρατών μελών καθορίζοντας προτεραιότητες και ορίζοντας τα μέσα που πρέπει να χρησιμοποιηθούν για την αποτελεσματική υλοποίηση των ενεργειών, σύμφωνα με το μηχανισμό που προβλέπεται στο άρθρο 5 της παρούσας απόφασης.».

                           —

                           Στο άρθρο 3 η παράγραφος 2 αντικαθίσταται από το ακόλουθο κείμενο:
                           «Μέσω της Διευκόλυνσης θα συντονιστεί η ανθρωπιστική δράση, η αναπτυξιακή δράση και άλλες μορφές παροχής βοήθειας προς τους πρόσφυγες και τις κοινότητες υποδοχής, καθώς και προς τις εθνικές και τοπικές αρχές για τη διαχείριση και την αντιμετώπιση των επιπτώσεων της εισροής προσφύγων.
                           Οι κατηγορίες ενεργειών που συντονίζονται μέσω της Διευκόλυνσης είναι δυνατό να καλύπτουν, μεταξύ άλλων:

                                       α)

                                       την παροχή ανθρωπιστικής βοήθειας στους πρόσφυγες·

                                       β)

                                       στήριξη για την ένταξη στην αγορά εργασίας, την πρόσβαση στην εκπαίδευση και την κοινωνική ένταξη των προσφύγων και των κοινοτήτων υποδοχής, μεταξύ άλλων με την παροχή κατάλληλων υποδομών·

                                       γ)

                                       στήριξη των εθνικών και τοπικών αρχών για την αντιμετώπιση των συνεπειών της παρουσίας προσφύγων στην Τουρκία, καθώς και όσον αφορά τη διαχείριση των μεταναστευτικών ροών και την παροχή κατάλληλων υποδομών.».

                           —

                           Στο άρθρο 4 η παράγραφος 2 αντικαθίσταται από το ακόλουθο κείμενο:

                              «Από το συνολικό ποσό, 1 000 000 000 ευρώ χορηγείται από τον προϋπολογισμό της ΕΕ, με την επιφύλαξη μεταγενέστερων επιμέρους αποφάσεων χρηματοδότησης σύμφωνα με το άρθρο 84 παράγραφος 2 του κανονισμού (ΕΕ, Ευρατόμ) αριθ. 966/2012 και σύμφωνα με τους δημοσιονομικούς κανόνες και τις απαιτήσεις της αντίστοιχης βασικής πράξης.».

                           —

                           Στο άρθρο 4 η παράγραφος 3 αντικαθίσταται από το ακόλουθο κείμενο:

                              «Βάσει των χρηματοδοτικών συνεισφορών που έχουν δεσμευθεί να καταβάλουν, τα κράτη μέλη θα διαθέσουν ποσό 2 000 000 000 ευρώ με βάση την κατανομή χρηματικών συνεισφορών σύμφωνα με το ακαθάριστο εθνικό εισόδημα (ΑΕΕ) με βάση τον προϋπολογισμό του 2015».

                           —

                           Στο άρθρο 5 η παράγραφος 1 αντικαθίσταται από το ακόλουθο κείμενο:

                              «1.   Η διευθύνουσα επιτροπή της Διευκόλυνσης:

                                          i)

                                          παρέχει στρατηγικές κατευθύνσεις για τον συντονισμό της βοήθειας που πρόκειται να χορηγηθεί. Οι στρατηγικές κατευθύνσεις συνίστανται στον καθορισμό συνολικών προτεραιοτήτων, κατηγοριών ενεργειών προς στήριξη, μέσων που πρέπει να χρησιμοποιηθούν για την αποτελεσματική υλοποίηση και τον συντονισμό των ενεργειών, καθώς και, εφόσον απαιτείται, των όρων σχετικά με την υλοποίηση, εκ μέρους της Τουρκίας, των δεσμεύσεών της βάσει του κοινού σχεδίου δράσης ΕΕ-Τουρκίας για την παροχή της βοήθειας.

                                          ii)

                                          παρακολουθεί και αξιολογεί σε μόνιμη βάση την υλοποίηση των ενεργειών που συντονίζονται στο πλαίσιο της Διευκόλυνσης, συμπεριλαμβανομένης της τήρησης των προϋποθέσεων χρηματοδότησης, έχοντας υπόψη τις αξιολογήσεις που διεξάγονται από τις δομές που έχουν δημιουργηθεί με σκοπό την παρακολούθηση της προόδου της υλοποίησης των δεσμεύσεων που αποτυπώνονται στο κοινό σχέδιο δράσης ΕΕ-Τουρκίας.

                                          iii)

                                          εξετάζει τις προβλέψεις εκταμίευσης σχετικά με την υλοποίηση των ενεργειών που υποβλήθηκαν από την Επιτροπή και, εφόσον είναι αναγκαίο, μπορεί να προτείνει στην Επιτροπή την αναβολή καταβολής του συνόλου ή μέρους της πρόσκλησης σε μία ή περισσότερες δόσεις οι οποίες να είναι απαιτητές αργότερα.

                                          iv)

                                          παρακολουθεί τις συνεισφορές από τα κράτη μέλη, σύμφωνα με το χρονοδιάγραμμα συνεισφοράς που προβλέπεται στο πιστοποιητικό συνεισφοράς κάθε κράτους μέλους, υπενθυμίζοντας το συμφωνηθέν ποσό των 2 000 000 000 ευρώ.

                                    Η διευθύνουσα επιτροπή αποτελείται από δύο αντιπροσώπους της Επιτροπής και έναν αντιπρόσωπο από κάθε κράτος μέλος.
                              Στο μέτρο του δυνατού, η διευθύνουσα επιτροπή παρέχει στρατηγικές κατευθύνσεις με ομοφωνία. Σε περίπτωση ψηφοφορίας, η απόφαση λαμβάνεται με απλή πλειοψηφία των μελών.
                              Η Τουρκία είναι μέλος της διευθύνουσας επιτροπής με συμβουλευτική ψήφο όσον αφορά τα σημεία i) και ii) του σημείου 1), ώστε να εξασφαλίζεται ο πλήρης συντονισμός των επιτόπιων ενεργειών, εκτός από τις περιπτώσεις όπου η διευθύνουσα επιτροπή εξετάζει τις στρατηγικές κατευθύνσεις σχετικά με τους όρους χορήγησης της βοήθειας που συνδέονται με την εφαρμογή, εκ μέρους της Τουρκίας, των δεσμεύσεων που ανέλαβε στο πλαίσιο του κοινού σχεδίου δράσης ΕΕ-Τουρκίας ή όπου η διευθύνουσα επιτροπή παρακολουθεί και αξιολογεί την τήρηση των όρων αυτών.
                              Διασφαλίζεται ότι οι αντιπρόσωποι των κρατών μελών και της Επιτροπής στο πλαίσιο της επιτροπής δεν βρίσκονται σε κατάσταση σύγκρουσης συμφερόντων, κατά την έννοια του κανονισμού (ΕΕ, Ευρατόμ) αριθ. 966/2012.».

                           —

                           Στο άρθρο 5 η παράγραφος 2 αντικαθίσταται από το ακόλουθο κείμενο:

                              «Η Επιτροπή προεδρεύει της διευθύνουσας επιτροπής και έχει ηγετικό ρόλο στον συντονισμό των εργασιών της.
                              Η Επιτροπή έχει δικαίωμα βέτο όσον αφορά τις στρατηγικές κατευθύνσεις της διευθύνουσας επιτροπής με μοναδικό σκοπό τη διασφάλιση της νομιμότητας κάθε μεταγενέστερης απόφασης, περιλαμβανομένης της συμβατότητάς της με την ευθύνη της για την εκτέλεση του προϋπολογισμού της Ένωσης. Εάν η Επιτροπή προτίθεται να χρησιμοποιήσει το δικαίωμα βέτο, αιτιολογεί, κατόπιν αιτήματος, τους λόγους για τους οποίους ένα σχέδιο απόφασης δεν συνάδει με καμία από τις προαναφερθείσες προϋποθέσεις.».

                           —

                           Στο άρθρο 5 η παράγραφος 3 αντικαθίσταται από το ακόλουθο κείμενο:

                              «Κατόπιν προτάσεως της Επιτροπής, η διευθύνουσα επιτροπή συντάσσει και εγκρίνει τον εσωτερικό κανονισμό της εντός τριών μηνών από την ημερομηνία έκδοσης της παρούσας απόφασης.».

                           —

                           Στο άρθρο 6 διαγράφονται οι τίτλοι «Προϋπολογισμός της ΕΕ» και «Συνεισφορές των κρατών μελών».

                           —

                           Στο άρθρο 6 η παράγραφος 3 αντικαθίσταται από το ακόλουθο κείμενο:

                              «Οι ενέργειες και τα μέτρα που θα συντονίζονται στο πλαίσιο της Διευκόλυνσης θα πραγματοποιούνται σύμφωνα με τους δημοσιονομικούς κανόνες που εφαρμόζονται για τον προϋπολογισμό της Ένωσης και τις απαιτήσεις των αντίστοιχων βασικών πράξεων.».

                           —

                           Στο άρθρο 6, στην παράγραφο 4 προστίθεται το ακόλουθο κείμενο:

                              «Κατά τη διαχείριση των ποσών που συντονίζονται στο πλαίσιο της Διευκόλυνσης, οι στρατηγικές κατευθύνσεις που παρέχονται από τη διευθύνουσα επιτροπή κατά το άρθρο 5 λαμβάνονται πλήρως υπόψη, ιδίως όσον αφορά τους όρους χορήγησης της βοήθειας».

                           —

                           Στο άρθρο 9 η παράγραφος 1 αντικαθίσταται με το ακόλουθο κείμενο:

                              «Η παρούσα διευκόλυνση θεσπίζεται από την 1η Ιανουαρίου 2016 για χρηματοδοτικές συνεισφορές υπαγόμενες στα οικονομικά έτη 2016 και 2017. Η διαχείρισή της θα γίνεται βάσει των συνεισφορών των κρατών μελών και του χρονοδιαγράμματός των συνεισφορών, το οποίο αποστέλλεται στην Επιτροπή και επιβεβαιώνεται από την Επιτροπή».

               3)

               Το παράρτημα απαλείφεται.

      Βρυξέλλες, 10 Φεβρουαρίου 2016.

            Για την Επιτροπή

         Johannes HAHN

            Μέλος της Επιτροπής

      (1)  ΕΕ L 163 της 2.7.1996, σ. 1.

      (2)  Κοινή δήλωση του Συμβουλίου και των αντιπροσώπων των κυβερνήσεων των κρατών μελών, συνερχομένων στα πλαίσια του Συμβουλίου, του Ευρωπαϊκού Κοινοβουλίου και της Ευρωπαϊκής Επιτροπής — «Η ευρωπαϊκή κοινή αντίληψη για την ανθρωπιστική βοήθεια» (ΕΕ C 25 της 30.1.2008, σ. 1).

      (3)  ΕΕ L 298 της 26.10.2012, σ. 1.

      (4)  ΕΕ L 362 της 31.12.2012, σ. 1.

      (5)  Κανονισμός (ΕΕ) αριθ. 232/2014 του Ευρωπαϊκού Κοινοβουλίου και του Συμβουλίου, της 11ης Μαρτίου 2014, για τη θέσπιση Ευρωπαϊκού Μηχανισμού Γειτονίας (ΕΕ L 77 της 15.3.2014, σ. 27).

      (6)  Κανονισμός (ΕΕ) αριθ. 233/2014 του Ευρωπαϊκού Κοινοβουλίου και του Συμβουλίου, της 11ης Μαρτίου 2014, για τη θέσπιση μηχανισμού χρηματοδότησης της αναπτυξιακής συνεργασίας (ΕΕ L 77 της 15.3.2014, σ. 44).

      (7)  Κανονισμός (ΕΕ) αριθ. 231/2014 του Ευρωπαϊκού Κοινοβουλίου και του Συμβουλίου, της 11ης Μαρτίου 2014, για τη θέσπιση Μηχανισμού Προενταξιακής Βοήθειας (ΕΕ L 77 της 15.3.2014, σ. 11).

      (8)  Κανονισμός (ΕΕ) αριθ. 230/2014 του Ευρωπαϊκού Κοινοβουλίου και του Συμβουλίου, της 11ης Μαρτίου 2014, για τη θέσπιση μηχανισμού συμβολής στη σταθερότητα και την ειρήνη (ΕΕ L 77 της 15.3.2014, σ. 1).

      (9)  ΕΕ L 163 της 2.7.1996, σ. 1.

      (10)  Κοινή δήλωση του Συμβουλίου και των αντιπροσώπων των κυβερνήσεων των κρατών μελών, συνερχομένων στα πλαίσια του Συμβουλίου, του Ευρωπαϊκού Κοινοβουλίου και της Ευρωπαϊκής Επιτροπής — «Η ευρωπαϊκή κοινή αντίληψη για την ανθρωπιστική βοήθεια» (ΕΕ C 25 της 30.1.2008, σ. 1).

      (11)  ΕΕ L 163 της 2.7.1996, σ. 1.

      (12)  ΕΕ C 25 της 30.1.2008, σ. 1.

      (13)  ΕΕ L 298 της 26.10.2012, σ. 1.

      (14)  ΕΕ L 362 της 31.12.2012, σ. 1.


Avis juridique important

|

32003D0330

2003/330/ΕΚ: Απόφαση του Συµβουλίου, της 19ης ∆εκεµβρίου 2002, για τον αποχαρακτηρισµό του δικτύου διαβουλεύσεων Σένγκεν (τεχνικές προδιαγραφές)

Επίσημη Εφημερίδα αριθ. L 116 της 13/05/2003 σ. 0022 - 0023

Απόφαση του Συμβουλίουτης 19ης Δεκεμβρίου 2002για τον αποχαρακτηρισμό του δικτύου διαβουλεύσεων Σένγκεν (τεχνικές προδιαγραφές)(2003/330/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη τη συνθήκη για την ίδρυση της Ευρωπαϊκής Κοινότητας, και ιδίως το άρθρο 207,Εκτιμώντας τα ακόλουθα:(1) Στο έγγραφο SCH/II-Vision (99)5 καθορίζονται, μεταξύ άλλων, οι αρχές σύμφωνα με τις οποίες πρέπει να εφαρμόζεται η ηλεκτρονική διαδικασία διαβούλευσης, για τους σκοπούς της χορήγησης θεωρήσεων, με τις κεντρικές αρχές, η οποία αναφέρεται στο άρθρο 17 παράγραφος 2 της σύμβασης εφαρμογής της συμφωνίας Σένγκεν της 14ης Ιουνίου 1985, μεταξύ των κυβερνήσεων των κρατών της Οικονομικής Ένωσης Μπενελούξ, της Ομοσπονδιακής Δημοκρατίας της Γερμανίας και της Γαλλικής Δημοκρατίας, σχετικά με τη σταδιακή κατάργηση των ελέγχων στα κοινά σύνορα που υπεγράφη στο Σένγκεν στις 19 Ιουνίου 1990.(2) Στην απόφαση 2000/645/EΚ του Συμβουλίου, της 17ης Οκτωβρίου 2000, για τη διόρθωση του κεκτημένου του Σένγκεν ως έχει στην απόφαση SCH/Com-ex (94) 15 rev(1) της εκτελεστικής επιτροπής του Σένγκεν επιβεβαιώνεται ότι το έγγραφο SCH/II-Vision (99)5 αποτελεί μέρος του κεκτημένου του Σένγκεν και στο άρθρο 2 της εν λόγω απόφασης διαβαθμίζεται το έγγραφο ως εμπιστευτικό.(3) Το έγγραφο SCH/II-Vision (99)5 τροποποιήθηκε μεταγενέστερα από τις αποφάσεις του Συμβουλίου της 24ης Απριλίου 2001 και της 19ης Δεκεμβρίου 2002, σύμφωνα με τις διατάξεις του άρθρου 1 του κανονισμού (EΚ) αριθ. 789/2001 του Συμβουλίου, της 24ης Απριλίου 2001, που επιφυλάσσει στο Συμβούλιο εκτελεστικές εξουσίες σχετικά με ορισμένες λεπτομερείς διατάξεις και πρακτικές διαδικασίες εξέτασης αιτήσεων θεώρησης(2).(4) Το έγγραφο SCH/II-Vision (99)5, όπως τροποποιήθηκε μεταγενέστερα, [στο εξής καλούμενο "δίκτυο διαβουλεύσεων Σένγκεν (τεχνικές προδιαγραφές)"], θα πρέπει στο εξής να αποχαρακτηριστεί εν μέρει. Τα εναπομένοντα μέρη του δικτύου διαβουλεύσεων Σένγκεν (τεχνικές προδιαγραφές) θα πρέπει να φέρουν πλέον την ένδειξη "Restreint UE".(5) Είναι σκόπιμο να καταργηθεί το άρθρο 2 της απόφασης 2000/645/EΚ, ώστε να μπορούν να ληφθούν τυχόν μελλοντικές αποφάσεις για τη διαβάθμιση του δικτύου διαβουλεύσεων Σένγκεν (τεχνικές προδιαγραφές), σύμφωνα με τους συνήθεις κανόνες για τη διαβάθμιση των εγγράφων, όπως προβλέπεται στην απόφαση 2001/264/EΚ του Συμβουλίου, της 19ης Μαρτίου 2001, για την έγκριση των κανονισμών ασφαλείας του Συμβουλίου(3),ΑΠΟΦΑΣΙΖΕΙ:Άρθρο 1Αποχαρακτηρίζεται το δίκτυο διαβουλεύσεων Σένγκεν (τεχνικές προδιαγραφές), με την εξαίρεση των σημείων 2 και 3 του μέρους Ι και των παραρτημάτων 3, 6, 7 και 9.Άρθρο 2Τα σημεία 2 και 3 του μέρους I και τα παραρτήματα 3, 6, 7 και 9 του δικτύου διαβουλεύσεων Σένγκεν (τεχνικές προδιαγραφές) διαβαθμίζονται ως "Restreint UE".Άρθρο 31. Το άρθρο 2 της απόφασης 2000/645/EΚ καταργείται.2. Τυχόν μελλοντικές αποφάσεις για τη διαβάθμιση του δικτύου διαβουλεύσεων Σένγκεν (τεχνικές προδιαγραφές) λαμβάνονται σύμφωνα με τις διατάξεις της απόφασης 2001/264/EΚ.Άρθρο 4Η παρούσα απόφαση παράγει αποτελέσματα την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.Βρυξέλλες, 19 Δεκεμβρίου 2002.Για το ΣυμβούλιοΟ ΠρόεδροςL. Espersen(1) ΕΕ L 272 της 25.10.2000, σ. 24.(2) ΕΕ L 116 της 26.4.2001, σ. 2.(3) ΕΕ L 101 της 11.4.2001, σ. 1.


title: 2012/681/ΕΕ: Απόφαση του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012 , σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση, σύμφωνα με το σημείο 28 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής, για δημοσιονομική πειθαρχία και χρηστή δημοσιονομική διαχείριση (αίτηση EGF/2011/009 NL/Gelderland, κλάδος 41 από τις Κάτω Χώρες)

text:
               7.11.2012

               EL

               Επίσημη Εφημερίδα της Ευρωπαϊκής Ένωσης

               L 307/75

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   της 25ης Οκτωβρίου 2012
   σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση, σύμφωνα με το σημείο 28 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής, για δημοσιονομική πειθαρχία και χρηστή δημοσιονομική διαχείριση (αίτηση EGF/2011/009 NL/Gelderland, κλάδος 41 από τις Κάτω Χώρες)
   (2012/681/ΕΕ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τη διοργανική συμφωνία της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (1), και ιδίως το σημείο 28,
   Έχοντας υπόψη τον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση του Ευρωπαϊκού Ταμείου Προσαρμογής στην Παγκοσμιοποίηση (2), και ιδίως το άρθρο 12 παράγραφος 3,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) συστάθηκε για να παράσχει πρόσθετη στήριξη στους εργαζομένους που απολύονται ως αποτέλεσμα των μεγάλων διαρθρωτικών αλλαγών στη μορφή του παγκόσμιου εμπορίου και για να τους βοηθήσει να επανενταχθούν στην αγορά εργασίας.

               (2)

               Για τις αιτήσεις που υποβάλλονται από την 1η Μαΐου 2009 έως την 30ή Δεκεμβρίου 2011 το πεδίο εφαρμογής του ΕΤΠ διευρύνθηκε, ώστε να περιλαμβάνει και την υποστήριξη απολυθέντων εργαζομένων, των οποίων η απόλυση ήταν άμεση συνέπεια της παγκόσμιας χρηματοπιστωτικής και οικονομικής κρίσης.

               (3)

               Η διοργανική συμφωνία της 17ης Μαΐου 2006 επιτρέπει την κινητοποίηση του ΕΤΠ εντός του ετήσιου ορίου των 500 εκατ. EUR.

               (4)

               Στις 15 Δεκεμβρίου 2011 οι Κάτω Χώρες υπέβαλαν αίτηση για την κινητοποίηση του ΕΤΠ, όσον αφορά τις απολύσεις σε 54 επιχειρήσεις που λειτουργούν στον κλάδο 41 της NACE αναθ. 2 («κατασκευές κτιρίων»), στην περιοχή NUTS II του Gelderland (NL22) και τη συμπλήρωσε με πρόσθετες πληροφορίες έως τις 11 Ιουνίου 2012 Η αίτηση πληροί τις απαιτήσεις που προβλέπονται για τον καθορισμό των χρηματοδοτικών συνεισφορών, σύμφωνα με το άρθρο 10 του κανονισμού (ΕΚ) αριθ. 1927/2006. Κατά συνέπεια, η Επιτροπή προτείνει τη διάθεση ποσού 2 898 594 EUR.

               (5)

               Επομένως, θα πρέπει να κινητοποιηθεί το ΕΤΠ για τη χορήγηση της χρηματοδοτικής συνεισφοράς σχετικά με την αίτηση που υπέβαλαν οι Κάτω Χώρες,

         ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Στο πλαίσιο του γενικού προϋπολογισμού της Ευρωπαϊκής Ένωσης για το οικονομικό έτος 2012 κινητοποιείται το Ευρωπαϊκό Ταμείο Προσαρμογής στην Παγκοσμιοποίηση για την παροχή ποσού 2 898 594 EUR σε πιστώσεις ανάληψης υποχρεώσεων και σε πιστώσεις πληρωμών.
   Άρθρο 2
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Στρασβούργο, 25 Οκτωβρίου 2012.

            Για το Ευρωπαϊκό Κοινοβούλιο

            Ο Πρόεδρος

         M. SCHULZ

            Για το Συμβούλιο

            Ο Πρόεδρος

         Α. Δ. ΜΑΥΡΟΓΙΑΝΝΗΣ

      (1)  ΕΕ C 139 της 14.6.2006, σ. 1.

      (2)  ΕΕ L 406 της 30.12.2006, σ. 1.


title: 2006/850/ΕΚ: Απόφαση του Συμβουλίου, της 20ής Νοεμβρίου 2006 , που επεκτείνει στα μη συμμετέχοντα στη ζώνη του ευρώ κράτη μέλη την εφαρμογή της απόφασης 2006/849/ΕΚ που τροποποιεί και παρατείνει την απόφαση 2001/923/ΕΚ για τη θέσπιση προγράμματος δράσης στον τομέα των ανταλλαγών, της συνδρομής και της κατάρτισης για την προστασία του ευρώ από την παραχάραξη και την κιβδηλεία (πρόγραμμα Pericles)

text:
               28.11.2006

               EL

               Επίσημη Εφημερίδα της Ευρωπαϊκής Ένωσης

               L 330/30

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 20ής Νοεμβρίου 2006
   που επεκτείνει στα μη συμμετέχοντα στη ζώνη του ευρώ κράτη μέλη την εφαρμογή της απόφασης 2006/849/ΕΚ που τροποποιεί και παρατείνει την απόφαση 2001/923/ΕΚ για τη θέσπιση προγράμματος δράσης στον τομέα των ανταλλαγών, της συνδρομής και της κατάρτισης για την προστασία του ευρώ από την παραχάραξη και την κιβδηλεία (πρόγραμμα Pericles)
   (2006/850/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 308,
   την πρόταση της Επιτροπής,
   τη γνώμη του Ευρωπαϊκού Κοινοβουλίου,
   Εκτιμώντας τα ακόλουθα:

               (1)

               Κατά την έκδοση της απόφασης 2006/849/ΕΚ (1), το Συμβούλιο επεσήμανε ότι θα πρέπει να εφαρμοσθεί στα συμμετέχοντα κράτη μέλη τα οποία ορίζονται στην πρώτη περίπτωση του άρθρου 1 του κανονισμού (ΕΚ) αριθ. 974/98 του Συμβουλίου, της 3ης Μαΐου 1998, για την εισαγωγή του ευρώ (2).

               (2)

               Ωστόσο, οι ανταλλαγές πληροφοριών και προσωπικού και τα μέτρα συνδρομής και κατάρτισης που εφαρμόζονται στο πλαίσιο του προγράμματος Pericles πρέπει να είναι ενιαία σε όλη την Κοινότητα και κατά συνέπεια θα πρέπει να ληφθούν τα απαιτούμενα μέτρα που θα εξασφαλίσουν το ίδιο επίπεδο προστασίας για το ευρώ στα κράτη μέλη όπου το ευρώ δεν αποτελεί το επίσημο εθνικό νόμισμα,

         ΑΠΟΦΑΣΙΖΕΙ:
   Άρθρο 1
   Η εφαρμογή της απόφασης 2006/849/ΕΚ επεκτείνεται στα κράτη μέλη εκτός των συμμετεχόντων κρατών μελών τα οποία ορίζονται στην πρώτη περίπτωση του άρθρου 1 του κανονισμού (ΕΚ) αριθ. 974/98.
   Άρθρο 2
   Η παρούσα απόφαση παράγει αποτελέσματα την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.

      Βρυξέλλες, 20 Νοεμβρίου 2006.

            Για το Συμβούλιο

            Ο Πρόεδρος

         J. KORKEAOJA

      (1)  Βλέπε σελίδα 28 της παρούσας Επίσημης Εφημερίδας.

      (2)  ΕΕ L 139 της 11.5.1998, σ. 1.


title: 2014/888/ΕΕ: Απόφαση του Συμβουλίου, της 4ης Δεκεμβρίου 2014 , σχετικά με την έγκριση, εξ ονόματος της Ευρωπαϊκής Ένωσης, του πρωτοκόλλου της σύμβασης σχετικά με τις διεθνείς ασφάλειες επί κινητού εξοπλισμού για θέματα που αφορούν ειδικά το σιδηροδρομικό τροχαίο υλικό, που θεσπίσθηκε στο Λουξεμβούργο στις 23 Φεβρουαρίου 2007

text:
               10.12.2014

               EL

               Επίσημη Εφημερίδα της Ευρωπαϊκής Ένωσης

               L 353/9

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 4ης Δεκεμβρίου 2014
   σχετικά με την έγκριση, εξ ονόματος της Ευρωπαϊκής Ένωσης, του πρωτοκόλλου της σύμβασης σχετικά με τις διεθνείς ασφάλειες επί κινητού εξοπλισμού για θέματα που αφορούν ειδικά το σιδηροδρομικό τροχαίο υλικό, που θεσπίσθηκε στο Λουξεμβούργο στις 23 Φεβρουαρίου 2007

      (2014/888/ΕΕ)

   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 81 παράγραφος 2, σε συνδυασμό με το άρθρο 218 παράγραφος 6 στοιχείο α),
   Έχοντας υπόψη την πρόταση της Ευρωπαϊκής Επιτροπής,
   Έχοντας υπόψη την έγκριση του Ευρωπαϊκού Κοινοβουλίου,
   Εκτιμώντας τα ακόλουθα:

               (1)

               Η Ένωση καταβάλλει προσπάθειες για την εγκαθίδρυση κοινού δικαστικού χώρου βασισμένου στην αρχή της αμοιβαίας αναγνώρισης δικαστικών αποφάσεων.

               (2)

               Το πρωτόκολλο στη σύμβαση σχετικά με τις διεθνείς ασφάλειες επί κινητού εξοπλισμού για θέματα που αφορούν ειδικά το σιδηροδρομικό τροχαίο υλικό (εφεξής το «Σιδηροδρομικό Πρωτόκολλο»), το οποίο θεσπίστηκε στο Λουξεμβούργο στις 23 Φεβρουαρίου 2007, συμβάλλει επωφελώς στη ρύθμιση, σε διεθνές επίπεδο, στον συγκεκριμένο τομέα. Επομένως, είναι ευκταία η όσο το δυνατόν ταχύτερη εφαρμογή των διατάξεων αυτής της πράξης, που αφορούν θέματα τα οποία εμπίπτουν στην αποκλειστική αρμοδιότητα της Ένωσης.

               (3)

               Η Επιτροπή διαπραγματεύτηκε το Σιδηροδρομικό Πρωτόκολλο, εξ ονόματος της Ευρωπαϊκής Κοινότητας, όσον αφορά τα εμπίπτοντα στην αποκλειστική κοινοτική αρμοδιότητα θέματα.

               (4)

               Το άρθρο ΧΧΙΙ παράγραφος 1 του Σιδηροδρομικού Πρωτοκόλλου προβλέπει ότι οι Περιφερειακοί Οργανισμοί Οικονομικής Ολοκλήρωσης, οι οποίοι είναι αρμόδιοι για ορισμένα θέματα που διέπονται από το Σιδηροδρομικό Πρωτόκολλο, μπορούν να υπογράψουν, να αποδεχθούν ή να εγκρίνουν το εν λόγω πρωτόκολλο ή να προσχωρήσουν σε αυτό.

               (5)

               Μερικά από τα θέματα που διέπονται από τον κανονισμό (ΕΚ) αριθ. 44/2001 (1), ο οποίος πρόκειται να αντικατασταθεί στις 10 Ιανουαρίου 2015 από τον κανονισμό (ΕΕ) αριθ. 1215/2012 του Ευρωπαϊκού Κοινοβουλίου και του Συμβουλίου (2), τον κανονισμό (ΕΚ) αριθ. 1346/2000 του Συμβουλίου (3), τον κανονισμό (ΕΚ) αριθ. 593/2008 του Ευρωπαϊκού Κοινοβουλίου και του Συμβουλίου (4), την οδηγία 2008/57/ΕΚ του Ευρωπαϊκού Κοινοβουλίου και του Συμβουλίου (5) και τον κανονισμό (ΕΚ) αριθ. 881/2004 του Ευρωπαϊκού Κοινοβουλίου και του Συμβουλίου (6), αποτελούν επίσης αντικείμενο του Σιδηροδρομικού Πρωτοκόλλου.

               (6)

               Η Κοινότητα υπέγραψε το Σιδηροδρομικό Πρωτόκολλο στις 10 Δεκεμβρίου 2009, μετά την έκδοση της απόφασης 2009/940/ΕΚ του Συμβουλίου, στις 30 Νοεμβρίου 2009 (7).

               (7)

               Η Ένωση έχει αποκλειστική αρμοδιότητα για ορισμένα από τα θέματα που διέπονται από το Σιδηροδρομικό Πρωτόκολλο, ενώ τα κράτη μέλη είναι αρμόδια για ορισμένα άλλα από τα θέματα που διέπονται από την εν λόγω πράξη.

               (8)

               Επομένως, η Ένωση θα πρέπει να εγκρίνει το Σιδηροδρομικό Πρωτόκολλο.

               (9)

               Το άρθρο ΧΧΙΙ παράγραφος 2 του Σιδηροδρομικού Πρωτοκόλλου προβλέπει ότι ένας Περιφερειακός Οργανισμός Οικονομικής Ολοκλήρωσης προβαίνει, κατά την υπογραφή, αποδοχή, έγκριση ή προσχώρηση, σε δήλωση στην οποία προσδιορίζει τα θέματα που διέπονται από το εν λόγω Πρωτόκολλο και για τα οποία τα κράτη μέλη έχουν εκχωρήσει την αρμοδιότητάς τους σε αυτόν τον οργανισμό.

               (10)

               Η Κοινότητα προέβη στην απαιτούμενη δήλωση σχετικά με την αρμοδιότητά της κατά την υπογραφή του Σιδηροδρομικού Πρωτοκόλλου. Η Ένωση θα πρέπει, ωστόσο, να ανανεώσει τη δήλωση αυτή κατά την έγκριση του Σιδηροδρομικού Πρωτοκόλλου προκειμένου να διορθωθεί ένα πραγματολογικό σφάλμα και να ληφθούν υπόψη οι νομοθετικές εξελίξεις και η προσχώρηση της Δημοκρατίας της Κροατίας στην Ένωση.

               (11)

               Τα άρθρα VI, VIII, IX και X του Σιδηροδρομικού Πρωτοκόλλου εφαρμόζονται μόνον εφόσον ένα συμβαλλόμενο κράτος προβαίνει σε δήλωση για τον σκοπό αυτόν, σύμφωνα με το άρθρο XXVII του Σιδηροδρομικού Πρωτοκόλλου, και σύμφωνα με τις προϋποθέσεις που καθορίζονται από τη δήλωση αυτή. Κατά την έγκριση του Σιδηροδρομικού Πρωτοκόλλου, η Ένωση δεν θα πρέπει να προβεί σε δήλωση, κατ' εφαρμογή του άρθρου XXVII παράγραφος 2, σχετικά με την εφαρμογή του άρθρου VIII, ούτε να προβεί σε καμία από τις κατά το άρθρο XXVII παράγραφοι 1 και 3 δηλώσεις. Η αρμοδιότητα των κρατών μελών όσον αφορά τους κανόνες ουσιαστικού δικαίου περί αφερεγγυότητας δεν επηρεάζεται.

               (12)

               Το Ηνωμένο Βασίλειο και η Ιρλανδία συμμετέχουν στην υιοθέτηση και την εφαρμογή της παρούσας απόφασης.

               (13)

               Σύμφωνα με τα άρθρα 1 και 2 του Πρωτοκόλλου αριθ. 22 σχετικά με τη θέση της Δανίας που έχει προσαρτηθεί στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το Πρωτόκολλο της σύμβασης σχετικά με τις διεθνείς ασφάλειες επί κινητού εξοπλισμού για θέματα που αφορούν ειδικά το σιδηροδρομικό τροχαίο υλικό, που θεσπίσθηκε στο Λουξεμβούργο στις 23 Φεβρουαρίου 2007, εγκρίνεται, εξ ονόματος της Ευρωπαϊκής Ένωσης (8).
   Άρθρο 2
   Ο πρόεδρος του Συμβουλίου εξουσιοδοτείται να διορίσει το πρόσωπο ή τα πρόσωπα που είναι αρμόδια να καταθέσουν, εξ ονόματος της Ένωσης, το έγγραφο έγκρισης που προβλέπεται στο άρθρο XXI του Σιδηροδρομικού Πρωτοκόλλου (9).
   Άρθρο 3
   Κατά την έγκριση του Σιδηροδρομικού Πρωτοκόλλου, η Ένωση προβαίνει στη δήλωση που παρατίθεται στο παράρτημα, σύμφωνα με το άρθρο XXII παράγραφος 2 του εν λόγω Πρωτοκόλλου.
   Άρθρο 4
   Η παρούσα απόφαση αρχίζει να ισχύει από την ημερομηνία της έκδοσής της.

      Βρυξέλλες, 4 Δεκεμβρίου 2014.

            Για το Συμβούλιο

            Ο Πρόεδρος

         A. ORLANDO

      (1)  Κανονισμός (ΕΚ) αριθ. 44/2001 του Συμβουλίου, της 22ας Δεκεμβρίου 2000, για τη διεθνή δικαιοδοσία, την αναγνώριση και την εκτέλεση αποφάσεων σε αστικές και εμπορικές υποθέσεις (ΕΕ L 12 της 16.1.2001, σ. 1).

      (2)  Κανονισμός (ΕΕ) αριθ. 1215/2012 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2012, για τη διεθνή δικαιοδοσία, την αναγνώριση και την εκτέλεση αποφάσεων σε αστικές και εμπορικές υποθέσεις (ΕΕ L 351 της 20.12.2012, σ. 1).

      (3)  Κανονισμός (ΕΚ) αριθ. 1346/2000 του Συμβουλίου, της 29ης Μαΐου 2000, περί των διαδικασιών αφερεγγυότητας (ΕΕ L 160 της 30.6.2000, σ. 1).

      (4)  Κανονισμός (ΕΚ) αριθ. 593/2008 του Ευρωπαϊκού Κοινοβουλίου και του Συμβουλίου, της 17ης Ιουνίου 2008, για το εφαρμοστέο δίκαιο στις συμβατικές ενοχές (Ρώμη Ι) (ΕΕ L 177 της 4.7.2008, σ. 6).

      (5)  Οδηγία 2008/57/ΕΚ του Ευρωπαϊκού Κοινοβουλίου και του Συμβουλίου, της 17ης Ιουνίου 2008, σχετικά με τη διαλειτουργικότητα του κοινοτικού σιδηροδρομικού συστήματος (αναδιατύπωση) (ΕΕ L 191 της 18.7.2008, σ. 1).

      (6)  Κανονισμός (ΕΚ) αριθ. 881/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, σχετικά με τη σύσταση Ευρωπαϊκού Οργανισμού Σιδηροδρόμων (Κανονισμός για τον Οργανισμό) (ΕΕ L 164 της 30.4.2004, σ. 1).

      (7)  Απόφαση 2009/940/ΕΚ του Συμβουλίου, της 30ής Νοεμβρίου 2009, για την υπογραφή από την Ευρωπαϊκή Κοινότητα του Πρωτοκόλλου στη σύμβαση σχετικά με τις διεθνείς ασφάλειες επί κινητού εξοπλισμού για θέματα που αφορούν ειδικά το σιδηροδρομικό τροχαίο υλικό, που θεσπίσθηκε στο Λουξεμβούργο στις 23 Φεβρουαρίου 2007 (ΕΕ L 331 της 16.12.2009, σ. 1).

      (8)  Το κείμενο του Σιδηροδρομικού Πρωτοκόλλου δημοσιεύτηκε στην ΕΕ L 331 της 16.12.2009, σ. 5, μαζί με την απόφαση σχετικά με την υπογραφή του.

      (9)  Η ημερομηνία έναρξης ισχύος του Σιδηροδρομικού Πρωτοκόλλου στην Ένωση θα δημοσιευθεί στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.

      ΠΑΡΑΡΤΗΜΑ
      Δήλωση κατ' εφαρμογή του άρθρου XXII παράγραφος 2 σχετικά με την αρμοδιότητα της Ευρωπαϊκής Ένωσης σε θέματα που διέπονται από το Πρωτόκολλο της σύμβασης σχετικά με τις διεθνείς ασφάλειες επί κινητού εξοπλισμού για θέματα που αφορούν ειδικά το σιδηροδρομικό τροχαίο υλικό (το «Σιδηροδρομικό Πρωτόκολλο»), που θεσπίσθηκε στο Λουξεμβούργο στις 23 Φεβρουαρίου 2007, και για τα οποία τα κράτη μέλη έχουν εκχωρήσει την αρμοδιότητά τους στην Ένωση

                  1.

                  Το άρθρο ΧΧII του Σιδηροδρομικού Πρωτοκόλλου προβλέπει ότι οι Περιφερειακοί Οργανισμοί Οικονομικής Ολοκλήρωσης, οι οποίοι συγκροτούνται από κυρίαρχα κράτη και είναι αρμόδιοι για ορισμένα θέματα που διέπονται από το εν λόγω Πρωτόκολλο δύνανται να υπογράψουν, να αποδεχθούν ή να εγκρίνουν το εν λόγω Πρωτόκολλο ή να προσχωρήσουν σε αυτό, υπό την προϋπόθεση ότι θα προβούν στη δήλωση που προβλέπεται στην παράγραφο 2 του άρθρου ΧΧII. Η Ένωση αποφάσισε να εγκρίνει το Σιδηροδρομικό Πρωτόκολλο και προβαίνει, συνεπώς, στην εν λόγω δήλωση.

                  2.

                  Τα κράτη μέλη της Ευρωπαϊκής Ένωσης είναι το Βασίλειο του Βελγίου, η Δημοκρατία της Βουλγαρίας, η Τσεχική Δημοκρατία, το Βασίλειο της Δανίας, η Ομοσπονδιακή Δημοκρατία της Γερμανίας, η Δημοκρατία της Εσθονίας, η Ιρλανδία, η Ελληνική Δημοκρατία, το Βασίλειο της Ισπανίας, η Γαλλική Δημοκρατία, η Δημοκρατία της Κροατίας, η Ιταλική Δημοκρατία, η Κυπριακή Δημοκρατία, η Δημοκρατία της Λετονίας, η Δημοκρατία της Λιθουανίας, το Μεγάλο Δουκάτο του Λουξεμβούργου, η Δημοκρατία της Ουγγαρίας, η Δημοκρατία της Μάλτας, το Βασίλειο των Κάτω Χωρών, η Δημοκρατία της Αυστρίας, της Δημοκρατία της Πολωνίας, η Πορτογαλική Δημοκρατία, η Ρουμανία, η Δημοκρατία της Σλοβενίας, η Σλοβακική Δημοκρατία, η Δημοκρατία της Φινλανδίας, το Βασίλειο της Σουηδίας και το Ηνωμένο Βασίλειο της Μεγάλης Βρετανίας και Βόρειας Ιρλανδίας.

                  3.

                  Ωστόσο, η παρούσα δήλωση δεν εφαρμόζεται στο Βασίλειο της Δανίας, σύμφωνα με τα άρθρα 1 και 2 του Πρωτοκόλλου αριθ. 22 σχετικά με τη θέση της Δανίας, που έχει προσαρτηθεί στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης.

                  4.

                  Η παρούσα δήλωση δεν είναι εφαρμοστέα στα εδάφη των κρατών μελών ως προς τα οποία δεν ισχύει η Συνθήκη για τη λειτουργία της Ευρωπαϊκής Ένωσης (βλέπε άρθρο 355 της εν λόγω Συνθήκης) και δεν θίγει τις πράξεις ή τις θέσεις που ενδεχομένως υιοθετούνται από τα οικεία κράτη μέλη δυνάμει του Σιδηροδρομικού Πρωτοκόλλου, εξ ονόματος και προς το συμφέρον των εν λόγω εδαφών.

                  5.

                  Τα κράτη μέλη της Ευρωπαϊκής Ένωσης έχουν εκχωρήσει στην Ένωση την αρμοδιότητα για τα θέματα που καλύπτονται από τον κανονισμό (ΕΚ) αριθ. 44/2001 του Συμβουλίου (1), ο οποίος πρόκειται να αντικατασταθεί στις 10 Ιανουαρίου 2015 από τον κανονισμό (ΕΕ) αριθ. 1215/2012 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2012, για τη διεθνή δικαιοδοσία, την αναγνώριση και την εκτέλεση των αποφάσεων σε αστικές και εμπορικές υποθέσεις (αναδιατύπωση) (2), τον κανονισμό (ΕΚ) αριθ. 1346/2000 του Συμβουλίου (3), τον κανονισμό (ΕΚ) αριθ. 593/2008 του Ευρωπαϊκού Κοινοβουλίου και του Συμβουλίου (4), την οδηγία 2008/57/ΕΚ του Ευρωπαϊκού Κοινοβουλίου και του Συμβουλίου (5) και τον κανονισμό (ΕΚ) αριθ. 881/2004 του Ευρωπαϊκού Κοινοβουλίου και του Συμβουλίου (6).

                  6.

                  Όσον αφορά το σύστημα αρίθμησης των οχημάτων, η Ένωση εξέδωσε, μέσω της απόφασης 2006/920/ΕΚ (7) της Επιτροπής, η οποία τροποποιήθηκε με την απόφαση 2012/757/ΕΕ της Επιτροπής της 14ης Νοεμβρίου 2012 (8), σύστημα αρίθμησης κατάλληλο για τον προσδιορισμό του σιδηροδρομικού τροχαίου υλικού, όπως αναφέρεται στο άρθρο XIV του Σιδηροδρομικού Πρωτοκόλλου.
                  Επίσης, όσον αφορά την ανταλλαγή δεδομένων μεταξύ κρατών μελών της Ευρωπαϊκής Ένωσης και του Διεθνούς Μητρώου, η Ένωση σημείωσε αισθητή πρόοδο μέσω της απόφασης 2007/756/ΕΚ της Επιτροπής (9), όπως τροποποιήθηκε, στις 14 Νοεμβρίου 2012, από την απόφαση 2012/757/ΕΕ. Σύμφωνα με την απόφαση αυτή, τα κράτη μέλη της Ευρωπαϊκής Ένωσης έχουν συστήσει εθνικά μητρώα οχημάτων και θα πρέπει να αποφεύγεται η διπλή καταχώριση δεδομένων με το Διεθνές Μητρώο.

                  7.

                  Η Ένωση δεν προβαίνει σε δήλωση κατ' εφαρμογή του άρθρου XXVII παράγραφος 2 σχετικά με την εφαρμογή του άρθρου VIII ούτε προβαίνει σε οποιαδήποτε δήλωση δυνάμει του άρθρου XXVII παράγραφοι 1 και 3. Τα κράτη μέλη διατηρούν την αρμοδιότητά τους όσον αφορά τους κανόνες ουσιαστικού δικαίου περί αφερεγγυότητας.

                  8.

                  Η άσκηση των αρμοδιοτήτων που έχουν εκχωρήσει τα κράτη μέλη στην Ένωση κατ' εφαρμογή της Συνθήκης για την Ευρωπαϊκή Ένωση και τη Συνθήκη για τη λειτουργία της Ευρωπαϊκής Ένωσης υπόκειται, ως εκ της φύσεώς της, σε συνεχείς μεταβολές. Στο πλαίσιο των Συνθηκών αυτών, τα αρμόδια θεσμικά όργανα δύνανται να λαμβάνουν αποφάσεις για τον καθορισμό της έκτασης της αρμοδιότητας της Ένωσης. Συνεπώς, η Ένωση διατηρεί το δικαίωμα να τροποποιήσει την παρούσα δήλωση αναλόγως, χωρίς αυτό να συνιστά αναγκαία προϋπόθεση για την άσκηση της αρμοδιότητάς της όσον αφορά τα θέματα που διέπονται από το Σιδηροδρομικό Πρωτόκολλο.

         (1)  Κανονισμός (ΕΚ) αριθ. 44/2001 του Συμβουλίου, της 22ας Δεκεμβρίου 2000, για τη διεθνή δικαιοδοσία, την αναγνώριση και την εκτέλεση αποφάσεων σε αστικές και εμπορικές υποθέσεις (ΕΕ L 12 της 16.1.2001, σ. 1.).

         (2)  Κανονισμός (ΕΕ) αριθ. 1215/2012 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2012, για τη διεθνή δικαιοδοσία, την αναγνώριση και την εκτέλεση αποφάσεων σε αστικές και εμπορικές υποθέσεις(αναδιατύπωση) (ΕΕ L 351 της 20.12.2012, σ. 1.).

         (3)  Κανονισμός (ΕΚ) αριθ. 1346/2000 του Συμβουλίου, της 29ης Μαΐου 2000, περί των διαδικασιών αφερεγγυότητας (ΕΕ L 160 της 30.6.2000, σ. 1.).

         (4)  Κανονισμός (ΕΚ) αριθ. 593/2008 του Ευρωπαϊκού Κοινοβουλίου και του Συμβουλίου, της 17ης Ιουνίου 2008, για το εφαρμοστέο δίκαιο στις συμβατικές ενοχές (Ρώμη Ι) (ΕΕ L 177 της 4.7.2008, σ. 6.).

         (5)  Οδηγία 2008/57/ΕΚ του Ευρωπαϊκού Κοινοβουλίου και του Συμβουλίου, της 17ης Ιουνίου 2008, σχετικά με τη διαλειτουργικότητα του κοινοτικού σιδηροδρομικού συστήματος (αναδιατύπωση) (ΕΕ L 191 της 18.7.2008, σ. 1.).

         (6)  Κανονισμός (ΕΚ) αριθ. 881/2004 του Ευρωπαϊκού Κοινοβουλίου και του Συμβουλίου της 29ης Απριλίου 2004 σχετικά με τη σύσταση Ευρωπαϊκού Οργανισμού Σιδηροδρόμων (Κανονισμός για τον Οργανισμό) (ΕΕ L 164 της 30.4.2004, σ. 1.)

         (7)  Απόφαση 2006/920/ΕΚ της Επιτροπής, της 11ης Αυγούστου 2006, σχετικά με την τεχνική προδιαγραφή διαλειτουργικότητας για το υποσύστημα διεξαγωγή και διαχείριση της κυκλοφορίας του διευρωπαϊκού συμβατικού σιδηροδρομικού συστήματος (ΕΕ L 359 της 18.12.2006, σ. 1.).

         (8)  Απόφαση 2012/757/ΕΕ της Επιτροπής, της 14ης Νοεμβρίου 2012, σχετικά με την τεχνική προδιαγραφή διαλειτουργικότητας για το υποσύστημα διεξαγωγή και διαχείριση της κυκλοφορίας του σιδηροδρομικού συστήματος της Ευρωπαϊκής Ένωσης και με την τροποποίηση της οδηγίας 2007/756/ΕΚ (ΕΕ L 345 της 15.12.2012, σ. 1).

         (9)  Απόφαση 2007/756/ΕΚ της Επιτροπής, της 9ης Νοεμβρίου 2007, για τη θέσπιση κοινής προδιαγραφής για το εθνικό μητρώο οχημάτων που προβλέπεται στο άρθρο 14 παράγραφοι 4 και 5 της οδηγίας 96/48/ΕΚ και της οδηγίας 2001/16/ΕΚ(ΕΕ L 305 της 23.11.2007, σ. 30.).


Avis juridique important

|

32002D0810

2002/810/ΕΚ: Απόφαση του Συμβουλίου, της 8ης Οκτωβρίου 2002, για το διορισμό δύο τακτικών και δύο αναπληρωματικών μελών της Επιτροπής των Περιφερειών

Επίσημη Εφημερίδα αριθ. L 280 της 18/10/2002 σ. 0026 - 0026

Απόφαση του Συμβουλίουτης 8ης Οκτωβρίου 2002για το διορισμό δύο τακτικών και δύο αναπληρωματικών μελών της Επιτροπής των Περιφερειών(2002/810/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 263,την απόφαση του Συμβουλίου, της 22ας Ιανουαρίου 2002, για το διορισμό των τακτικών και αναπληρωματικών μελών της Επιτροπής των Περιφερειών(1),Εκτιμώντας ότι μετά τις παραιτήσεις του κ. Jan TINDEMANS, η οποία γνωστοποιήθηκε στο Συμβούλιο στις 10 Απριλίου 2002, του κ. H.J.M. KEMPERMAN, η οποία γνωστοποιήθηκε στο Συμβούλιο στις 22 Μαΐου 2002, της κας C.W. JACOBS, η οποία γνωστοποιήθηκε στο Συμβούλιο στις 22 Αυγούστου 2002, του κ. A.M.C.A. HOOIJMAIJERS, η οποία γνωστοποιήθηκε στο Συμβούλιο στις 19 Ιουνίου 2002, έμειναν κενές δύο θέσεις τακτικών και δύο θέσεις αναπληρωματικών μελών της Επιτροπής των Περιφερειών,Έχοντας υπόψη την πρόταση της κυβέρνησης των Κάτω Χωρών,ΑΠΟΦΑΣΙΖΕΙ:Άρθρο μόνο- Ο κ. H.F.M. EVERS διορίζεται τακτικό μέλος της Επιτροπής των Περιφερειών σε αντικατάσταση του κ. Jan TINDEMANS,- η κα C.W. JACOBS διορίζεται τακτικό μέλος της Επιτροπής των Περιφερειών σε αντικατάσταση του κ. H.J.M. KEMPERMAN,- ο κ. P. JANSEN διορίζεται αναπληρωματικό μέλος της Επιτροπής των Περιφερειών σε αντικατάσταση της κας C.W. JACOBS,- ο κ. G.D. DALES διορίζεται αναπληρωματικό μέλος της Επιτροπής των Περιφερειών σε αντικατάσταση του κ. A.M.C.A. HOOIJMAIJERS,για το υπόλοιπο της θητείας τους, δηλαδή έως τις 25 Ιανουαρίου 2006.Λουξεμβούργο, 8 Οκτωβρίου 2002.Για το ΣυμβούλιοΟ ΠρόεδροςT. Pedersen(1) ΕΕ L 24 της 26.1.2002, σ. 38.


               22.9.2017

               EL

               Επίσημη Εφημερίδα της Ευρωπαϊκής Ένωσης

               C 316/272

         P8_TA(2015)0295
   Ερωτήσεις με αίτημα γραπτής απάντησης (ερμηνεία του άρθρου 130 παράγραφος 3 του Κανονισμού)
   Απόφαση του Ευρωπαϊκού Κοινοβουλίου της 9ης Σεπτεμβρίου 2015 σχετικά τις ερωτήσεις με αίτημα γραπτής απάντησης (ερμηνεία του άρθρου 130 παράγραφος 3 του Κανονισμού) (2015/2152(REG))
   (2017/C 316/31)

      Το Ευρωπαϊκό Κοινοβούλιο,

               —

               έχοντας υπόψη την από 4 Σεπτεμβρίου 2015 επιστολή του Προέδρου της Επιτροπής Συνταγματικών Θεμάτων,

               —

               έχοντας υπόψη το άρθρο 226 του Κανονισμού του,

               1.

               αποφασίζει να προσθέσει την κατωτέρω ερμηνεία στο άρθρο 130 παράγραφος 3 του Κανονισμού:
               «Η έκφραση “κατ’ εξαίρεση” πρέπει να ερμηνευτεί ότι σημαίνει πως η επιπλέον ερώτηση αφορά ένα επείγον θέμα και ότι η υποβολή της ερώτησης αυτής δεν μπορεί να περιμένει τον επόμενο μήνα. Επιπλέον, ο αριθμός ερωτήσεων που κατατίθενται με βάση το δεύτερο εδάφιο της παραγράφου 3 πρέπει να είναι μικρότερος από το θεσπισμένο όριο των πέντε ερωτήσεων ανά μήνα.»

               2.

               αναθέτει στον Πρόεδρό του να διαβιβάσει την παρούσα απόφαση, προς ενημέρωση, στο Συμβούλιο και στην Επιτροπή.


title: Απόφαση 2012/514/ΚΕΠΠΑ του Συμβουλίου, της 24ης Σεπτεμβρίου 2012 , για την τροποποίηση και παράταση της απόφασης 2010/576/ΚΕΠΠΑ σχετικά με την αστυνομική αποστολή της Ευρωπαϊκής Ένωσης για τη μεταρρύθμιση του τομέα της ασφάλειας (ΜΤΑ) και τη διασύνδεσή της με τη δικαιοσύνη στη Λαϊκή Δημοκρατία του Κονγκό (EUPOL RD Congo)

text:
               25.9.2012

               EL

               Επίσημη Εφημερίδα της Ευρωπαϊκής Ένωσης

               L 257/16

         ΑΠΌΦΑΣΗ 2012/514/ΚΕΠΠΑ ΤΟΥ ΣΥΜΒΟΥΛΊΟΥ
   της 24ης Σεπτεμβρίου 2012
   για την τροποποίηση και παράταση της απόφασης 2010/576/ΚΕΠΠΑ σχετικά με την αστυνομική αποστολή της Ευρωπαϊκής Ένωσης για τη μεταρρύθμιση του τομέα της ασφάλειας (ΜΤΑ) και τη διασύνδεσή της με τη δικαιοσύνη στη Λαϊκή Δημοκρατία του Κονγκό (EUPOL RD Congo)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 28, το άρθρο 42 παράγραφος 4 και το άρθρο 43 παράγραφος 2,
   Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:

               (1)

               Στις 23 Σεπτεμβρίου 2010, το Συμβούλιο εξέδωσε την απόφαση 2010/576/ΚΕΠΠΑ σχετικά με την αστυνομική αποστολή της Ευρωπαϊκής Ένωσης για τη μεταρρύθμιση του τομέα της ασφάλειας (ΜΤΑ) και τη διασύνδεσή της με τη δικαιοσύνη στη Λαϊκή Δημοκρατία του Κονγκό (EUPOL RD Congo) (1), όπως τροποποιήθηκε τελευταία με την απόφαση 2011/537/ΚΕΠΠΑ (2). Η θητεία της EUPOL RD Congo λήγει στις 30 Σεπτεμβρίου 2012.

               (2)

               Στις 13 Ιουλίου 2012, η Επιτροπή Πολιτικής και Ασφάλειας συμφώνησε με τη σύσταση να παραταθεί επί ένα έτος η EUROPOL RD Congo, το οποίο θα ακολουθήσει τελική μεταβατική φάση δώδεκα μηνών με στόχο τη μεταβίβαση των αρμοδιοτήτων της.

               (3)

               Η EUROPOL RD Congo θα πρέπει επομένως να παραταθεί έως τις 30 Σεπτεμβρίου 2013.

               (4)

               Είναι αναγκαίο να καθοριστεί το ποσό δημοσιονομικής αναφοράς που προορίζεται να καλύψει τις δαπάνες που σχετίζονται με τη EUROPOL RD Congo το διάστημα από 1ης Οκτωβρίου 2012 έως 30 Σεπτεμβρίου 2013.

               (5)

               Είναι επίσης αναγκαίο να προσαρμοστούν ορισμένες διατάξεις σχετικά με διαβαθμισμένες πληροφορίες της ΕΕ.

               (6)

               Η EUROPOL RD Congo θα διεξαχθεί υπό πλέγμα συνθηκών που ενδέχεται να επιδεινωθούν και είναι δυνατόν να υπονομεύσουν την επίτευξη των στόχων της εξωτερικής δράσης της Ένωσης, όπως καθορίζονται στο άρθρο 21 της Συνθήκης,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση 2010/576/ΚΕΠΠΑ τροποποιείται ως εξής:

               1)

               στο άρθρο 1, η παράγραφος 1 αντικαθίσταται από το ακόλουθο κείμενο:
               «1.   Η αστυνομική αποστολή της Ευρωπαϊκής Ένωσης για τη μεταρρύθμιση του τομέα της ασφάλειας (ΜΤΑ) και τη διασύνδεσή της με τη δικαιοσύνη στη Λαϊκή Δημοκρατία του Κονγκό (εφεξής «EUPOL RD Congo» ή «αποστολή»), η οποία συστάθηκε με την κοινή δράση 2007/405/ΚΕΠΠΑ, παρατείνεται για το διάστημα από την 1η Οκτωβρίου 2010 έως την 30ή Σεπτεμβρίου 2013.»,

               2)

               στο άρθρο 2, η παράγραφος 1 αντικαθίσταται από το ακόλουθο κείμενο:
               «1.   Προκειμένου να ωριμάσει περισσότερο και να καταστεί πιο βιώσιμη η διαδικασία μεταρρύθμισης της Εθνικής Αστυνομίας του Κονγκό (PNC), η EUPOL RD Congo επικουρεί τις αρχές του Κονγκό στην υλοποίηση του προγράμματος δράσης για την αστυνομία και των κατευθυντήριων γραμμών του στρατηγικού πλαισίου. Η αποστολή θα συνεισφέρει στις τοπικές και διεθνείς προσπάθειες ενίσχυσης των ικανοτήτων της PNC. Η EUPOL RD Congo επικεντρώνεται σε συγκεκριμένες δραστηριότητες και έργα στήριξης της δράσης της στο στρατηγικό επίπεδο της μεταρρυθμιστικής διαδικασίας, στην οικοδόμηση ικανοτήτων και στην ενίσχυση της διασύνδεσης μεταξύ της PNC και του ευρύτερου συστήματος ποινικής δικαιοσύνης, με στόχο την καλύτερη υποστήριξη των προσπαθειών για την καταπολέμηση της σεξουαλικής βίας και της ατιμωρησίας. Η EUPOL RD Congo συντονίζει στενά τη δράση της με άλλους ενωσιακούς, διεθνείς και διμερείς δωρητές, ώστε να αποφεύγεται η επικάλυψη ενεργειών.»,

               3)

               στο άρθρο 7, η παράγραφος 3 αντικαθίσταται από το ακόλουθο κείμενο:
               «3.   Όλα τα μέλη του προσωπικού συμμορφώνονται με τους στοιχειώδεις κανόνες ασφάλειας των επιχειρήσεων που ισχύουν ειδικά για την αποστολή, καθώς και με το σχέδιο ασφάλειας της αποστολής, στο οποίο στηρίζεται η πολιτική της Ένωσης για την ασφάλεια στον τόπο των επιχειρήσεων. Όσον αφορά την προστασία των διαβαθμισμένων πληροφοριών της ΕΕ στις οποίες χορηγείται πρόσβαση στα μέλη του προσωπικού κατά την εκτέλεση των καθηκόντων τους, όλα τα μέλη του προσωπικού τηρούν τις αρχές και τους στοιχειώδεις κανόνες ασφάλειας που ορίζονται στην απόφαση 2011/292/ΕΚ του Συμβουλίου, της 31ης Μαρτίου 2011, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (3).

               4)

               το άρθρο 12 αντικαθίσταται από το ακόλουθο κείμενο:
               «Άρθρο 12
               Ασφάλεια
               1.   Ο διοικητής μη στρατιωτικών επιχειρήσεων διευθύνει τον προγραμματισμό των μέτρων ασφάλειας από τον αρχηγό της αποστολής και εξασφαλίζει την ορθή και αποτελεσματική εφαρμογή τους για την EUPOL RD Congo σύμφωνα με τα άρθρα 5 και 9.
               2.   Ο αρχηγός της αποστολής είναι υπεύθυνος για την ασφάλεια της αποστολής και την εξασφάλιση της συμμόρφωσης με τις ελάχιστες απαιτήσεις ασφάλειας που εφαρμόζονται σε αυτήν, σύμφωνα με την πολιτική της Ένωσης για την ασφάλεια του προσωπικού που τοποθετείται εκτός της Ένωσης για την εκτέλεση επιχειρησιακών καθηκόντων δυνάμει του τίτλου V της ΣΕΕ, καθώς και με τα συνοδευτικά της έγγραφα.
               3.   Ο αρχηγός της αποστολής επικουρείται από ανώτερο αξιωματικό ασφάλειας της αποστολής (ΑΑΑΑ), ο οποίος αναφέρεται στον αρχηγό της αποστολής και διατηρεί στενή σχέση σε λειτουργικό επίπεδο με την Ευρωπαϊκή Υπηρεσία Εξωτερικής Δράσης (ΕΥΕΔ).
               4.   Το προσωπικό της EUPOL RD Congo παρακολουθεί υποχρεωτική εκπαίδευση σε θέματα ασφάλειας πριν από την ανάληψη των καθηκόντων του, σύμφωνα με το OPLAN. Παρακολουθεί επίσης τακτικές επιμορφώσεις που οργανώνονται από τον ΑΑΑΑ στο θέατρο των επιχειρήσεων.
               5.   Ο αρχηγός της αποστολής μεριμνά για την προστασία των διαβαθμισμένων πληροφοριών της ΕΕ σύμφωνα με την απόφαση 2011/292/ΕΕ.»,

               5)

               στο άρθρο 14 παράγραφος 1, προστίθεται το ακόλουθο εδάφιο:
               «Το ποσό δημοσιονομικής αναφοράς που προορίζεται να καλύψει τις δαπάνες που σχετίζονται με την αποστολή το διάστημα από 1ης Οκτωβρίου 2012 έως 30 Σεπτεμβρίου 2013 ανέρχεται σε 6 750 000 EUR.»,

               6)

               το άρθρο 16 αντικαθίσταται από το ακόλουθο κείμενο:
               «Άρθρο 16
               Κοινοποίηση διαβαθμισμένων πληροφοριών
               1.   Ο ΥΕ εξουσιοδοτείται να κοινοποιεί στα τρίτα κράτη που συνδέονται με την παρούσα απόφαση, εφόσον κρίνεται σκόπιμο και σύμφωνα με τις ανάγκες της αποστολής, διαβαθμισμένες πληροφορίες και έγγραφα της ΕΕ που παράγονται για τους σκοπούς της αποστολής και φέρουν διαβάθμιση έως «CONFIDENTIEL UE / EU CONFIDENTIAL», σύμφωνα με την απόφαση 2011/292/ΕΕ.
               2.   Ο ΥΕ εξουσιοδοτείται επίσης να κοινοποιεί στον ΟΗΕ, ανάλογα με τις επιχειρησιακές ανάγκες της αποστολής, διαβαθμισμένες πληροφορίες και έγγραφα της ΕΕ που παράγονται για τους σκοπούς της αποστολής και φέρουν διαβάθμιση έως «RESTREINT UE / EU RESTRICTED», σύμφωνα με την απόφαση 2011/292/ΕΕ. Για τον σκοπό αυτόν, καθορίζονται ρυθμίσεις μεταξύ του ΥΕ και των αρμόδιων αρχών του ΟΗΕ.
               3.   Σε περίπτωση συγκεκριμένης και άμεσης επιχειρησιακής ανάγκης, ο ΥΕ εξουσιοδοτείται επίσης να κοινοποιεί στο κράτος υποδοχής διαβαθμισμένες πληροφορίες και έγγραφα της ΕΕ που παράγονται για τους σκοπούς της αποστολής και φέρουν διαβάθμιση έως «RESTREINT UE / EU RESTRICTED», σύμφωνα με την απόφαση 2011/292/ΕΕ. Για τον σκοπό αυτόν, καθορίζονται ρυθμίσεις μεταξύ του ΥΕ και των αρμόδιων αρχών του κράτους υποδοχής.
               4.   Ο ΥΕ εξουσιοδοτείται να κοινοποιεί στα τρίτα κράτη που συνδέονται με την παρούσα απόφαση μη διαβαθμισμένα έγγραφα της ΕΕ που αφορούν τις συζητήσεις του Συμβουλίου σχετικά με την αποστολή και καλύπτονται από την υποχρέωση επαγγελματικού απορρήτου σύμφωνα με το άρθρο 6 παράγραφος 1 του εσωτερικού κανονισμού του Συμβουλίου (4).
               5.   Ο ΥΕ δύναται να αναθέτει τις αναφερόμενες στις παραγράφους 1 έως 4 εξουσίες, καθώς και τη δυνατότητα θέσπισης των ρυθμίσεων που αναφέρονται στις παραγράφους 2 και 3, σε πρόσωπα που ευρίσκονται υπό την εποπτεία του, στον διοικητή μη στρατιωτικών επιχειρήσεων και/ή στον αρχηγό της αποστολής.

               7)

               στο άρθρο 18, το δεύτερο εδάφιο αντικαθίσταται από το ακόλουθο κείμενο:
               «Εφαρμόζεται από την 1η Οκτωβρίου 2010 έως την 30ή Σεπτεμβρίου 2013.».

         Άρθρο 2
   Η παρούσα απόφαση αρχίζει να ισχύει από την ημερομηνία της έκδοσής της.

      Βρυξέλλες, 24 Σεπτεμβρίου 2012.

            Για το Συμβούλιο

            Ο Πρόεδρος

         Α. Δ. ΜΑΥΡΟΓΙΑΝΝΗΣ

      (1)  ΕΕ L 254, 29.9.2010, σ. 33.

      (2)  ΕΕ L 236, 13.9.2011, σ. 8.

      (3)  ΕΕ L 141, 27.5.2011, σ. 17.»,

      (4)  Απόφαση 2009/937/ΕΕ του Συμβουλίου, της 1ης Δεκεμβρίου 2009, για τη θέσπιση του εσωτερικού του κανονισμού (ΕΕ L 325, 11.12.2009, σ. 35).»,


title: Απόφαση (ΚΕΠΠΑ) 2017/1838 του Συμβουλίου, της 10ης Οκτωβρίου 2017, σχετικά με την τροποποίηση της απόφασης (ΚΕΠΠΑ) 2016/849 για την επιβολή περιοριστικών μέτρων κατά της Λαοκρατικής Δημοκρατίας της Κορέας

text:
               11.10.2017

               EL

               Επίσημη Εφημερίδα της Ευρωπαϊκής Ένωσης

               L 261/17

         ΑΠΌΦΑΣΗ (ΚΕΠΠΑ) 2017/1838 ΤΟΥ ΣΥΜΒΟΥΛΊΟΥ
   της 10ης Οκτωβρίου 2017
   σχετικά με την τροποποίηση της απόφασης (ΚΕΠΠΑ) 2016/849 για την επιβολή περιοριστικών μέτρων κατά της Λαοκρατικής Δημοκρατίας της Κορέας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΈΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 29,
   Έχοντας υπόψη την απόφαση (ΚΕΠΠΑ) 2016/849 του Συμβουλίου, της 27ης Μαΐου 2016, για την επιβολή περιοριστικών μέτρων κατά της Λαοκρατικής Δημοκρατίας της Κορέας και την κατάργηση της απόφασης 2013/183/ΚΕΠΠΑ (1),
   Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:

               (1)

               Στις 27 Μαΐου 2016 το Συμβούλιο εξέδωσε την απόφαση (ΚΕΠΠΑ) 2016/849.

               (2)

               Στις 11 Σεπτεμβρίου 2017 το Συμβούλιο Ασφαλείας των Ηνωμένων Εθνών («ΣΑΗΕ») εξέδωσε την απόφαση 2375 (2017) [«ΑΣΑΗΕ 2375 (2017)»], με την οποία εξέφρασε τη βαθύτατη ανησυχία τόσο για την πυρηνική δοκιμή της Λαοκρατικής Δημοκρατίας της Κορέας («ΛΔΚ») στις 2 Σεπτεμβρίου 2017 όσο και για τον κίνδυνο που συνιστούν για την ειρήνη και τη σταθερότητα στην περιοχή και πέραν αυτής οι εν εξελίξει δραστηριότητες της ΛΔΚ που έχουν σχέση με πυρηνικά όπλα και βαλλιστικούς πυραύλους. Το ΣΑΗΕ έκρινε επίσης ότι εξακολουθεί να υφίσταται σαφής απειλή για τη διεθνή ειρήνη και ασφάλεια.

               (3)

               Η ΑΣΑΗΕ 2375 (2017) επεκτείνει την απαγόρευση της εξαγωγής και εισαγωγής ορισμένων εμπορευμάτων από και προς τη ΛΔΚ και τους περιορισμούς των επενδύσεων στη ΛΔΚ.

               (4)

               Η ΑΣΑΗΕ 2375 (2017) απαγορεύει επίσης την έκδοση αδειών εργασίας για υπηκόους της ΛΔΚ στη δικαιοδοσία των κρατών μελών.

               (5)

               Περαιτέρω, η ΑΣΑΗΕ 2375 (2017) προβλέπει ενισχυμένη ναυτική αποτροπή των φορτηγών πλοίων.

               (6)

               Απαιτείται περαιτέρω δράση της Ένωσης προκειμένου να εφαρμοστούν ορισμένα μέτρα της παρούσας απόφασης.

               (7)

               Η απόφαση (ΚΕΠΠΑ) 2016/849 θα πρέπει, ως εκ τούτου, να τροποποιηθεί αναλόγως,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση (ΚΕΠΠΑ) 2016/849 τροποποιείται ως εξής:

               1)

               Στο άρθρο 1, παράγραφος 1, το στοιχείο β) αντικαθίσταται από το εξής:

                           «β)

                           όλων των ειδών, υλικών, εξοπλισμού, αγαθών και τεχνολογίας, όπως καθορίζονται από το Συμβούλιο Ασφαλείας του ΟΗΕ ή την επιτροπή που έχει συσταθεί βάσει της παραγράφου 12 της ΑΣΑΗΕ 1718 (2006) (“επιτροπή κυρώσεων”) σύμφωνα με την παράγραφο 8 στοιχείο α) σημείο ii) της ΑΣΑΗΕ 1718 (2006), την παράγραφο 5 στοιχείο β) της ΑΣΑΗΕ 2087 (2013),την παράγραφο 20 της ΑΣΑΗΕ 2094 (2013), την παράγραφο 25 της ΑΣΑΗΕ 2270(2016) και την παράγραφο 4 της ΑΣΑΗΕ 2375 (2017), που θα μπορούσαν να συμβάλλουν στα πυρηνικά προγράμματα, στα προγράμματα βαλλιστικών πυραύλων ή στα προγράμματα άλλων όπλων μαζικής καταστροφής της ΛΔΚ,».

               2)

               Στο άρθρο 1 παράγραφος 1, το στοιχείο θ) αντικαθίσταται από το εξής:

                           «θ)

                           κάθε άλλου είδους που καταχωρίζεται στον κατάλογο συμβατικών όπλων διπλής χρήσης που εγκρίνεται από την επιτροπή κυρώσεων δυνάμει της παραγράφου 7 της ΑΣΑΗΕ 2321 (2016) και της παραγράφου 5 της ΑΣΑΗΕ 2375 (2017).».

               3)

               Παρεμβάλλεται το ακόλουθο άρθρο:
               «Άρθρο 6γ
               1.   Απαγορεύεται η προμήθεια κλωστοϋφαντουργικών προϊόντων (που περιλαμβάνουν υφάσματα και ημιτελή ή ολοκληρωμένα ενδύματα, χωρίς να περιορίζονται σε αυτά) από υπηκόους κρατών μελών ή με τη χρήση σκαφών ή αεροσκαφών που φέρουν τη σημαία κρατών μελών από τη ΛΔΚ, ανεξαρτήτως αν προέρχονται ή όχι από το έδαφος της ΛΔΚ.
               2.   Η παράγραφος 1 δεν εφαρμόζεται όταν η επιτροπή κυρώσεων έχει χορηγήσει έγκριση εκ των προτέρων κατά περίπτωση.
               3.   Τα κράτη μέλη μπορούν να επιτρέπουν τις εισαγωγές κλωστοϋφαντουργικών προϊόντων (που περιλαμβάνουν υφάσματα και ημιτελή ή ολοκληρωμένα ενδύματα, χωρίς να περιορίζονται σε αυτά) για τις οποίες έχουν ολοκληρωθεί γραπτές συμβάσεις πριν από τις 11 Σεπτεμβρίου 2017 και έως τις 10 Δεκεμβρίου 2017, υπό την προϋπόθεση ότι η επιτροπή κυρώσεων έχει ενημερωθεί λεπτομερώς το αργότερο στις 24 Ιανουαρίου 2018 για τις εν λόγω εισαγωγές.».

               4)

               Το άρθρο 9 αντικαθίσταται από το ακόλουθο κείμενο:
               «Άρθρο 9
               1.   Απαγορεύονται η εισαγωγή, αγορά ή μεταφορά από τη ΛΔΚ προϊόντων πετρελαίου.
               2.   Απαγορεύονται η άμεση ή έμμεση προμήθεια, πώληση ή μεταφορά στη ΛΔΚ, από υπηκόους κρατών μελών ή μέσω του εδάφους ή από το έδαφος των κρατών μελών ή με σκάφη ή αεροσκάφη που φέρουν τη σημαία τους, είτε τα προϊόντα αυτά προέρχονται από το έδαφός τους είτε όχι, όλων των προϊόντων διύλισης πετρελαίου.
               3.   Η παράγραφος 2 δεν εφαρμόζεται όσον αφορά την άμεση ή έμμεση προμήθεια, πώληση ή μεταφορά στη ΛΔΚ, από υπηκόους κρατών μελών ή μέσω του εδάφους ή από το έδαφος των κρατών μελών ή με σκάφη ή αεροσκάφη που φέρουν τη σημαία τους, είτε τα προϊόντα αυτά προέρχονται από το έδαφός τους είτε όχι, προϊόντων διύλισης πετρελαίου σε ποσότητα έως 500 000 βαρελιών για αρχική περίοδο τριών μηνών που αρχίζει την 1η Οκτωβρίου 2017 και λήγει στις 31 Δεκεμβρίου 2017 και προϊόντων διύλισης πετρελαίου σε ποσότητα έως 2 000 000 βαρελιών ετησίως κατά τη διάρκεια περιόδου 12 μηνών που αρχίζει την 1η Ιανουαρίου 2018 και στη συνέχεια σε ετήσια βάση, υπό την προϋπόθεση ότι:

                           α)

                           το κράτος μέλος ενημερώνει κάθε 30 ημέρες την επιτροπή κυρώσεων για την ποσότητα αυτής της προμήθειας, πώλησης ή μεταφοράς προϊόντων διύλισης πετρελαίου στη ΛΔΚ, παρέχοντας πληροφορίες για όλα τα μέρη της συναλλαγής· και

                           β)

                           στην προμήθεια, πώληση ή μεταφορά προϊόντων διύλισης πετρελαίου δεν συμμετέχει άτομο ή οντότητα που συνδέονται με τα πυρηνικά προγράμματα ή τα προγράμματα βαλλιστικών πυραύλων της ΛΔΚ ή με άλλες δραστηριότητες που απαγορεύονται από τις ΑΣΑΗΕ 1718 (2006), 1874 (2009), 2087 (2013), 2094 (2013), 2270 (2016), 2321 (2016), 2356 (2017), 2371 (2017) ή 2375 (2017), περιλαμβανομένων των καταχωρισμένων ατόμων ή οντοτήτων, ατόμων ή οντοτήτων που ενεργούν για λογαριασμό ή υπό τη διεύθυνσή τους, οντοτήτων υπό την άμεση ή έμμεση κυριότητα ή έλεγχό τους ή ατόμων ή οντοτήτων που διευκολύνουν την αποφυγή κυρώσεων· και

                           γ)

                           η προμήθεια, πώληση ή μεταφορά προϊόντων διύλισης πετρελαίου προορίζονται αποκλειστικά για σκοπούς επιβίωσης των υπηκόων της ΛΔΚ και δεν έχουν σχέση με τη δημιουργία εσόδων για τα πυρηνικά προγράμματα ή τα προγράμματα βαλλιστικών πυραύλων της ΛΔΚ ή άλλες δραστηριότητες που απαγορεύονται από τις ΑΣΑΗΕ 1718 (2006), 1874 (2009), 2087 (2013), 2094 (2013), 2270 (2016), 2321 (2016), 2356 (2017), 2371 (2017) ή 2375 (2017).

                     4.   Η Ένωση λαμβάνει τα προσήκοντα μέτρα προκειμένου να καθορισθούν τα είδη που καλύπτονται από το παρόν άρθρο.».

               5)

               Παρεμβάλλεται το ακόλουθο άρθρο:
               «Άρθρο 9β
               1.   Απαγορεύονται η εκ μέρους κράτους μέλους προμήθεια, πώληση ή μεταβίβαση προς τη ΛΔΚ, κατά τη διάρκεια περιόδου 12 μηνών μετά τις 11 Σεπτεμβρίου 2017, ποσότητας αργού πετρελαίου που υπερβαίνει την ποσότητα που αποτέλεσε το αντικείμενο προμήθειας, πώλησης ή μεταφοράς εκ μέρους κράτους μέλους κατά την περίοδο των 12 μηνών πριν από την ημερομηνία αυτή.
               2.   Η παράγραφος 1 δεν εφαρμόζεται εάν η επιτροπή κυρώσεων έχει εγκρίνει εκ των προτέρων και κατά περίπτωση ότι μεταφορά αργού πετρελαίου προορίζεται αποκλειστικά για σκοπούς επιβίωσης των υπηκόων της ΛΔΚ και δεν έχει σχέση με τα πυρηνικά προγράμματα ή τα προγράμματα βαλλιστικών πυραύλων της ΛΔΚ ή άλλες δραστηριότητες που απαγορεύονται από τις ΑΣΑΗΕ 1718 (2006), 1874 (2009), 2087 (2013), 2094 (2013), 2270 (2016), 2321 (2016), 2356 (2017), 2371 (2017) ή 2375 (2017).
               3.   Η Ένωση λαμβάνει τα αναγκαία μέτρα για να καθορίσει τα είδη που καλύπτονται από το παρόν άρθρο.».

               6)

               Παρεμβάλλεται το ακόλουθο άρθρο:
               «Άρθρο 9γ
               Απαγορεύονται η άμεση ή έμμεση προμήθεια, πώληση ή μεταφορά στη ΛΔΚ, από υπηκόους των κρατών μελών ή μέσω του εδάφους ή από το έδαφος των κρατών μελών ή με σκάφη ή αεροσκάφη που φέρουν τη σημαία τους, όλων των συμπυκνωμάτων και κάθε υγροποιημένου φυσικού αερίου, είτε τα προϊόντα αυτά προέρχονται από το έδαφός τους είτε όχι. Η Ένωση λαμβάνει τα αναγκαία μέτρα για να καθορίσει τα είδη που καλύπτονται από το παρόν άρθρο.».

               7)

               Στο άρθρο 11, η παράγραφος 2 στοιχείο γ) αντικαθίσταται από το ακόλουθο κείμενο:

                           «γ)

                           η σύσταση, διατήρηση και λειτουργία όλων των κοινοπραξιών ή συνεταιριστικών οντοτήτων, νέων και υφιστάμενων, από υπηκόους κρατών μελών ή στο έδαφός κρατών μελών, με οντότητες ή πρόσωπα της ΛΔΚ, είτε αυτά ενεργούν για λογαριασμό ή εξ ονόματος της κυβέρνησης της ΛΔΚ είτε όχι·».

               8)

               Στο άρθρο 11 προστίθενται οι ακόλουθες παράγραφοι:
               «3.   Η παράγραφος 2 στοιχείο γ) δεν εφαρμόζεται σε κοινοπραξίες ή συνεταιριστικές οντότητες, ιδίως όταν δεν έχουν εμπορικό χαρακτήρα, ή σε έργα υποδομής κοινής ωφελείας που δεν αποφέρουν κέρδη, εφόσον έχουν εγκριθεί εκ των προτέρων από την επιτροπή κυρώσεων κατά περίπτωση.
               4.   Τα κράτη μέλη κλείνουν οποιαδήποτε υφιστάμενη κοινοπραξία ή συνεταιριστική οντότητα, το αργότερο έως τις 9 Ιανουαρίου 2018, εάν η εν λόγω κοινοπραξία ή συνεταιριστική οντότητα δεν έχει εγκριθεί από την επιτροπή κυρώσεων κατά περίπτωση. Τα κράτη μέλη κλείνουν επίσης οποιαδήποτε υφιστάμενη κοινοπραξία ή συνεταιριστική οντότητα εντός 120 ημερών από την απόρριψη της αίτησης έγκρισής τους από την επιτροπή κυρώσεων.».

               9)

               Στο άρθρο 16, η παράγραφος 3 αντικαθίσταται από το εξής:
               «3.   Τα κράτη μέλη επιθεωρούν σκάφη στην ανοικτή θάλασσα, με τη συγκατάθεση του κράτους της σημαίας, εφόσον διαθέτουν πληροφορίες που παρέχουν εύλογους λόγους να εικάζεται ότι το φορτίο των σκαφών περιέχει είδη των οποίων η προμήθεια, η πώληση, η μεταφορά ή η εξαγωγή απαγορεύονται από την παρούσα απόφαση.
               Εάν ένα κράτος μέλος που είναι το κράτος της σημαίας δεν συγκατατίθεται σε επιθεώρηση στην ανοικτή θάλασσα, δίνει εντολή στο σκάφος να καταπλεύσει σε κατάλληλο λιμένα που προσφέρεται για την απαιτούμενη επιθεώρηση από τις τοπικές αρχές δυνάμει της παραγράφου 18 της ΑΣΑΗΕ 2270 (2016).
               Όταν το κράτος μέλος της σημαίας δεν συγκατατίθεται σε επιθεώρηση στην ανοικτή θάλασσα ούτε δίνει εντολή στο σκάφος να καταπλεύσει σε κατάλληλο λιμένα που προσφέρεται για την απαιτούμενη επιθεώρηση ή εάν το σκάφος αρνηθεί να συμμορφωθεί με την εντολή του κράτους της σημαίας να επιτρέψει την επιθεώρηση στην ανοικτή θάλασσα ή να καταπλεύσει σε σχετικό λιμένα, τα κράτη μέλη υποβάλλουν πάραυτα στην επιτροπή κυρώσεων λεπτομερή έκθεση σχετικά με το συμβάν, το σκάφος και το κράτος σημαίας.».

               10)

               Το άρθρο 16 παράγραφος 6 αντικαθίσταται από το ακόλουθο κείμενο:
               «6.   Τα κράτη μέλη λαμβάνουν τα απαραίτητα μέτρα προκειμένου να κατασχέσουν και να διαθέσουν, μεταξύ άλλων καταστρέφοντας, καθιστώντας μη λειτουργικά ή άχρηστα, αποθηκεύοντας ή μεταφέροντας σε κράτος άλλο από το κράτος προέλευσης ή προορισμού για διάθεση, τα είδη των οποίων η προμήθεια, η πώληση, η μεταφορά ή η εξαγωγή απαγορεύονται από τις ΑΣΑΗΕ 1718 (2006), 1874 (2009), 2087 (2013), 2094 (2013), 2270 (2016), 2321 (2016),2371 (2017) ή 2375 (2017), και τα οποία εντοπίζονται σε επιθεωρήσεις, σύμφωνα με τις υποχρεώσεις τους βάσει του εφαρμοστέου διεθνούς δικαίου.».

               11)

               Στο άρθρο 16 προστίθεται η ακόλουθη παράγραφος:
               «9.   Τα κράτη μέλη απαγορεύουν, στους υπηκόους τους, στα πρόσωπα που υπόκεινται στη δικαιοδοσία τους, στις οντότητες που έχουν συσταθεί στο έδαφός τους ή υπόκεινται στη δικαιοδοσία τους και στα σκάφη που φέρουν τη σημαία τους, την παροχή διευκόλυνσης ή τη συμμετοχή σε μεταφορές μεταξύ πλοίων προς σκάφη που φέρουν τη σημαία της ΛΔΚ, ως προς όλα τα εμπορεύματα ή τα είδη που αποτελούν το αντικείμενο προμήθειας, πώλησης ή μεταφοράς προς ή από τη ΛΔΚ.».

               12)

               Το άρθρο 18α αντικαθίσταται από το ακόλουθο κείμενο:
               «Άρθρο 18α
               1.   Εάν ορίζεται από την επιτροπή κυρώσεων, το κράτος μέλος που είναι το κράτος της σημαίας σκάφους καταχωρισμένου από την εν λόγω επιτροπή απονηολογεί το σκάφος.
               2.   Εάν ορίζεται από την επιτροπή κυρώσεων, το κράτος μέλος που είναι το κράτος της σημαίας σκάφους καταχωρισμένου από την εν λόγω επιτροπή κατευθύνει το σκάφος σε λιμένα που προσδιορίζει η ίδια, σε συντονισμό με το κράτος του λιμένα.
               3.   Εάν ορίζεται από την επιτροπή κυρώσεων, το κράτος μέλος που είναι το κράτος της σημαίας σκάφους καταχωρισμένου από την εν λόγω επιτροπή διαγράφει αμέσως την καταχώριση του σκάφους.
               4.   Εάν ορίζεται στην καταχώριση της επιτροπής κυρώσεων, τα κράτη μέλη απαγορεύουν την είσοδο σκάφους στους λιμένες τους, εκτός εάν πρόκειται για έκτακτη ανάγκη ή εάν το σκάφος επιστρέφει στον λιμένα προέλευσης, ή εάν η Επιτροπή Κυρώσεων αποφασίσει εκ των προτέρων ότι η είσοδος αυτή απαιτείται για ανθρωπιστικούς λόγους ή για άλλο λόγο σύμφωνο με τους σκοπούς των ΑΣΑΗΕ1718 (2006), 1874 (2009), 2087 (2013), 2094 (2013), 2270 (2016), 2321 (2016), 2356 (2017) ή 2371 (2017).
               5.   Εάν ορίζεται στην καταχώριση της επιτροπής κυρώσεων, τα κράτη μέλη επιβάλλουν στο σκάφος δέσμευση περιουσιακών στοιχείων.
               6.   Στο παράρτημα IV περιλαμβάνονται τα σκάφη των παραγράφων 1 έως 5 του παρόντος άρθρου που καταχωρίζονται από την επιτροπή κυρώσεων σύμφωνα με την παράγραφο 12 της ΑΣΑΗΕ 2321 (2016), την παράγραφο 6 της ΑΣΑΗΕ 2371 (2017),και τις παραγράφους 6 και 8 της ΑΣΑΗΕ 2375 (2017).».

               13)

               Το άρθρο 26α αντικαθίσταται από το ακόλουθο κείμενο:
               «Άρθρο 26α
               1.   Τα κράτη μέλη δεν παρέχουν άδειες εργασίας για υπηκόους της ΛΔΚ υπό τη δικαιοδοσία τους σε σχέση με την εισδοχή στο έδαφός τους.
               2.   Η παράγραφος 1 δεν εφαρμόζεται εάν η επιτροπή κυρώσεων εγκρίνει, κατά περίπτωση, εκ των προτέρων ότι η απασχόληση υπηκόων της ΛΔΚ εντός της δικαιοδοσίας κράτους μέλους είναι απαραίτητη για την παροχή ανθρωπιστικής βοήθειας, την αποπυρηνικοποίηση ή οποιονδήποτε άλλο λόγο συνεπή με τους σκοπούς των ΑΣΑΗΕ 1718 (2006), 1874 (2009), 2087 (2013), 2094 (2013), 2270 (2016), 2321 (2016), 2356 (2017), 2371 (2017) ή 2375 (2017).
               3.   Η παράγραφος 1 δεν εφαρμόζεται σε σχέση με τις άδειες εργασίας για τις οποίες έχουν ολοκληρωθεί γραπτές συμβάσεις πριν από τις 11 Σεπτεμβρίου 2017.».

               14)

               Το άρθρο 32 αντικαθίσταται από το εξής:
               «Άρθρο 32
               Δεν ικανοποιούνται αξιώσεις σε σχέση με οποιαδήποτε σύμβαση ή συναλλαγή η εκτέλεση της οποίας έχει επηρεαστεί, άμεσα ή έμμεσα, εν όλω ή εν μέρει, από τα μέτρα που επιβλήθηκαν σύμφωνα με τις ΑΣΑΗΕ 1718 (2006), 1874 (2009), 2087 (2013), 2094 (2013), 2270 (2016) ή 2375 (2017), συμπεριλαμβανομένων των μέτρων που έλαβε η Ένωση ή κράτος μέλος τα οποία είναι σύμφωνα με την εφαρμογή των σχετικών αποφάσεων του Συμβουλίου Ασφαλείας του ΟΗΕ, προβλέπονται από τις αποφάσεις αυτές ή σχετίζονται με οποιονδήποτε τρόπο με αυτές ή των μέτρων που εμπίπτουν στην παρούσα απόφαση, συμπεριλαμβανομένων των αξιώσεων για ζημία ή οποιασδήποτε άλλης αξίωσης τέτοιου είδους, όπως αξίωση αποζημίωσης ή αξίωση βάσει εγγύησης, ιδίως αξίωση παράτασης ή πληρωμής ομολόγου, εγγύησης ή ασφάλειας, ειδικότερα οικονομικής εγγύησης ή οικονομικής ασφάλειας, οποιουδήποτε είδους, εάν προβάλλονται από:

                           α)

                           τα οριζόμενα πρόσωπα ή οντότητες που απαριθμούνται στο παράρτημα I, ΙΙ ή ΙΙΙ·

                           β)

                           οποιοδήποτε άλλο πρόσωπο ή οντότητα στη ΛΔΚ, συμπεριλαμβανομένων της κυβέρνησης της ΛΔΚ, των δημόσιων φορέων, επιχειρήσεων και οργανισμών της· ή

                           γ)

                           οποιοδήποτε πρόσωπο ή οντότητα που ενεργεί μέσω ή προς όφελος ενός από τα πρόσωπα ή τις οντότητες που αναφέρονται στα στοιχεία α) ή β).».

               15)

               Ο τίτλος του παραρτήματος IV αντικαθίσταται από τον ακόλουθο:
               «Κατάλογος σκαφών που αναφέρονται στο άρθρο 18α παράγραφος 6».

               16)

               Το παράρτημα VI διαγράφεται.

         Άρθρο 2
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.

      Λουξεμβούργο, 10 Οκτωβρίου 2017.

            Για το Συμβούλιο

            Ο Πρόεδρος

         T. TÕNISTE

      (1)  ΕΕ L 141 της 28.5.2016, σ. 79.


title: 93/371/ΕΟΚ: Απόφαση του Ευρωπαϊκού Κοινοβουλίου της 22ας Απριλίου 1993 επί της απαλλαγής στο διοικητικό συμβούλιο του Ευρωπαϊκού Ιδρύματος για τη Βελτίωση των Συνθηκών Διαβίωσης και Εργασίας όσον αφορά την εκτέλεση του προϋπολογισμού του για το οικονομικό έτος 1991

text:
26. 6. 93                       Επίσημη Εφημερίδα των Ευρωπαϊκών Κοινοτήτων                           Αριθ. L 155/89
                               ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ
                                             της 22ας Απριλίου 1993
          επί της απαλλαγής στο διοικητικό συμβούλιο του Ευρωπαϊκού Ιδρύματος για τη Βελτίωση
          των Συνθηκών Διαβίωσης και Εργασίας όσον αφορά την εκτέλεση του προϋπολογισμού του
                                          για το οικονομικό έτος 1991
                                                  (93/371 /EOK)
          ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,
          — έχοντας υπόψη τη συνθήκη για την ίδρυση της Ευρωπαϊκής Οικονομικής Κοινότητας, και
              ιδίως το άρθρο 206 B,
          — έχοντας υπόψη το λογαριασμό διαχειρίσεως του Ευρωπαϊκού Ιδρύματος για τη Βελτίωση
              των Συνθηκών Διαβίωσης και Εργασίας και τη σχετική έκθεση του Ελεγκτικού Συνεδρίου
              (C3-0141 /93),
          — έχοντας υπόψη την απόφαση του Συμβουλίου της 15ης Μαρτίου 1993 (C3-0128/93),
          — έχοντας υπόψη την έκθεση της επιτροπής ελέγχου του προϋπολογισμού (A3-01 18/93),
          1 , λαμβάνει υπόψη τα ακόλουθα ποσά που προκύπτουν από τους λογαριασμούς του Ευρω
              παϊκού Ιδρύματος για τη Βελτίωση των Συνθηκών Διαβίωσης και Εργασίας:
               Οικονομικό έτος 1991                                                          (σε Ecu)
               Έσοδα
               1 . Επιχορήγηση από την Επιτροπή                                         8 551 685,69
               2. Τραπεζικοί τόκοι                                                        190113,06
               3 . Λοιπά έσοδα                                                            108 539,94
               Δαπάνες
               1.  Τελικές πιστώσεις του προϋπολογισμού                                 8 950 000,00
               2.  Αναλήψεις                                                            8 899 652,01
               3.  Αχρησιμοποίητες πιστώσεις                                               50 347,99
               4.  Πληρωμές                                                             6 835 435,20
               5.  Μεταφορές από το 1990 στο 1991                                       1 253 675,61
               6.  Πληρωμές έναντι μεταφερθεισών πιστώσεων                              1 201 920,48
               7.  Μεταφερθείσες και ακυρωθείσες πιστώσεις (5 - 6)                         51 755,13
               8.  Μεταφορές από το 1991 στο 1992                                       2 064 216,81
               9.  Ακυρώσεις ( 1-4-8)                                                      50 347,99
          2, καλεί το Ίδρυμα να επιδιώξει μιαν ικανοποιητική έκβαση, κατά τη διάρκεια του 1993, των
              διαπραγματεύσεων με τις ιρλανδικές αρχές σχετικά με την ιδιοκτησία της γης, επί της
              οποίας βρίσκεται το νέο κτίριο του Ιδρύματος.
          3, καλεί το Συμβούλιο να λάβει χωρίς άλλη καθυστέρηση απόφαση για τον προταθέντα νέο
              δημοσιονομικό κανονισμό του Ιδρύματος·
          4, καλεί το Ίδρυμα να συμμορφωθεί με τις συστάσεις του Ελεγκτικού Συνεδρίου, με τις
              οποίες το Ίδρυμα καλείται αν συνεχίσει την εναρμόνιση των διαχειριστικών και λογιστι
              κών διαδικασιών με εκείνες των θεσμικών οργάνων της Κοινότητας, να συμπληρώσει την
              ονοματολογία του προϋπολογισμού του σύμφωνα με τις εξελίξεις του γενικού προϋπολογι
              σμού των Κοινοτήτων και να καταστήσει αποτελεσματικές τις διατάξεις των κανονισμών
              σχετικά με τις μεταφορές πιστώσεων ·
          5, καλεί το Ίδρυμα να υποβάλει στο Κοινοβούλιο ως τις 15 Δεκεμβρίου 1993 έκθεση σχετικά
              με τη διαχείριση των συμβάσεων με εξωτερικούς συμβούλους κατά την τελευταία δεκα
              ετία ·
 ---pagebreak--- Αριθ. L 155/90                     Επίσημη Εφημερίδα των Ευρωπαϊκών Κοινοτήτων                         26. 6. 93
               6, χορηγεί απαλλαγή στο Ευρωπαϊκό Ίδρυμα για τη Βελτίωση των Συνθηκών Διαβίωσης και
                  Εργασίας, όσον αφορά την εκτέλεση του προϋπολογισμού του για το οικονομικό έτος
                  1991 με βάση την έκθεση του Ελεγκτικού Συνεδρίου ·
               7, αναθέτει στον Πρόεδρό του να διαβιβάσει την παρούσα απόφαση στο διοικητικό συμβού
                  λιο του Ευρωπαϊκού Ιδρύματος για τη Βελτίωση των Συνθηκών Διαβίωσης και Εργασίας,
                  το Συμβούλιο, την Επιτροπή και το Ελεγκτικό Συνέδριο και να φροντίσει για τη δημοσί
                  ευσή της στην Επίσημη Εφημερίδα των Ευρωπαϊκών Κοινοτήτων (σειρά L).
               Στρασβούργο, 22 Απριλίου 1993.
                       O Γενικός Γραμματέας                                  O Πρόεδρος
                            Enrico VINCI                                    Egon KLEPSCH


Avis juridique important

|

31982D0128

82/128/EOK: Απόφαση τής Επιτροπής τής 12ης Φεβρουαρίου 1982 περί τροποποιήσεως τών αποφάσεων περί τών Γεωργικών Συμβουλευτικών Επιτροπών

Επίσημη Εφημερίδα αριθ. L 058 της 02/03/1982 σ. 0026 - 0029

***** ΑΠΟΦΑΣΗ ΤΗΣ ΕΠΙΤΡΟΠΗΣ  της 12ης Φεβρουαρίου 1982  περί τροποποιήσεως των αποφάσεων περί των Γεωργικών Συμβουλευτικών Επιτροπών  (82/128/ΕΟΚ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως της Ευρωπαϊκής Οικονομικής Κοινότητος,  Εκτιμώντας:  ότι, για να επισημοποιηθεί η διαβούλευση των επαγγελματικών κύκλων και των καταναλωτών στο γεωργικό τομέα, η Επιτροπή εδημιούργησε τις Γεωργικές Συμβουλευτικές Επιτροπές·  ότι η αποκτηθείσα πείρα κατά τη λειτουργία των Γεωργικών Συμβουλευτικών Επιτροπών καθιστά αναγκαία την προσαρμογή του καταστατικού τους·  ότι η εκλογή του προέδρου παίζει σημαντικό ρόλο στην καλή λειτουργία των επιτροπών· ότι είναι αναγκαίο να καθορισθούν οι όροι συμμετοχής των παρατηρητών και των εμπειρογνωμόνων στις εργασίες των επιτροπών·  ότι είναι αναγκαίο να καθορισθεί η σύσταση των ομάδων εργασίας ·  ότι έχει δημιουργθεί μία ομάδα στον τομέα «πίσα, φούλια και κουκιά» στα πλαίσια της Συμβουλευτικής Επιτροπής για τις Ζωοτροφές·  ότι πρέπει να γίνουν ορισμένες τροποποιήσεις στα δανικά κείμενα των σχετικών αποφάσεων,  ΑΠΟΦΑΣΙΖΕΙ:  Άρθρο 1  Τα άρθρα 5, 6 και 7 των αποφάσεων:  - 73/414/ΕΟΚ περί της Συμβουλευτικής Επιτροπής Σιτηρών (1),  - 73/415/ΕΟΚ περί συστάσεως του ειδικευμένου τμήματος «ορυζα» της Συμβουλευτικής Επιτροπής Σιτηρών (1), όπως τροποποιήθηκε τελευταία από την απόφαση 74/223/ΕΟΚ (2),  - 73/416/ΕΟΚ περί της Συμβουλευτικής Επιτροπής Γάλακτος και Γαλακτοκομικών Προϊόντων (1), όπως τροποποιήθηκε τελευταία από την απόφαση 77/465/ΕΟΚ (3),  - 73/417/ΕΟΚ περί της Συμβουλευτικής Επιτροπής Βοείου Κρέατος (1),  - 73/418/ΕΟΚ περί της Συμβουλευτικής Επιτροπής Χοιρείου Κρέατος (1),  - 73/419/ΕΟΚ περί συστάσεως Συμβουλευτικής Επιτροπής Κρέατος Πουλερικών (1),  - 73/420/ΕΟΚ περί συστάσεως Συμβουλευτικής Επιτροπής Αυγών (1),  - 73/421/ΕΟΚ περί της Συμβουλευτικής Επιτροπής Λιπαρών Ουσιών (1), όπως τροποποιήθηκε τελευταία από την απόφαση 74/219/ΕΟΚ (2),  - 73/423/ΕΟΚ περί της Συμβουλευτικής Επιτροπής Νωπών και Μεταποιημένων Οπωροκηπευτικών (1), όπως τροποποιήθηκε τελευταία από την απόφαση 74/222/ΕΟΚ (2),  - 73/424/ΕΟΚ περί της Αμπελοοινικής Συμβουλευτικής Επιτροπής (1), όπως τροποποιήθηκε τελευταία από την απόφαση 78/36/ΕΟΚ (4),  - 73/427/ΕΟΚ περί της Συμβουλευτικής Επιτροπής για τα Ζώντα Φυτά και τα Προϊόντα Ανθοκομίας (1), όπως τροποποιήθηκε τελευταία από την απόφαση 78/192/ΕΟΚ (5),  - 74/71/ΕΟΚ περί της Συμβουλευτικής Επιτροπής Σπόρων προς Σπορά (6),  - 74/72/ΕΟΚ περί συστάσεως του ειδικευμένου τμήματος « μεταξοσκώληκες» της Συμβουλευτικής Επιτροπής Λίνου και Καννάβεως (6),  - 76/784/ΕΟΚ περί συστάσεως Συμβουλευτικής Επιτροπής σε Θέματα Πολιτικών Γεωργικών Διαρθρώσεων (7), όπως τροποποιήθηκε τελευταία από την απόφαση 77/528/ΕΟΚ (8),  - 81/376/ΕΟΚ περί της Συμβουλευτικής Επιτροπής Προβείου και Αιγείου Κρέατος (9),  αντικαθίστανται από τα ακόλουθα κείμενα:  «Άρθρο 5  1. Η Συμβουλευτική Επιτροπή, αφού συμβουλευθεί την Επιτροπή, εκλέγει έναν πρόεδρο για χρονικό διάστημα τριών ετών.  Για την εκλογή του προέδρου απαιτείται πλειοψηφία δύο τρίων των παρόντων μελών κατά την πρώτη ψηφοφορία και απλή πλειοψηφία των παρόντων μελών κατά τις επόμενες ψηφοφορίες. Σε περίπτωση ισοψηφίας η Επιτροπή αναλαμβάνει προσωρινά την άσκηση της προεδρίας.  2. Η επιτροπή εκλέγει δύο αντιπροέδρους για χρονικό διάστημα τριών ετών. Οι αντιπρόσωποι επιλέγονται μεταξύ των αντιπροσώπων των οικονομικών κατηγοριών, στις οποίες δεν ανήκει ο πρόεδρος.  Η εκλογή διενεργείται σύμφωνα με τη διαδικασία που προβλέπεται από την παράγραφο 1.  Η επιτροπή έχει τη δυνατότητα, σύμφωνα με την ίδια διαδικασία, να προσθέτει και άλλα μέλη στο προεδρείο. Στην περίπτωση αυτή, το προεδρείο περιλαμβάνει, εκτός από τον πρόεδρο, κατ' ανώτατο όριο έναν αντιπρόσωπο από κάθε οικονομική κατηγορία που εκπροσωπείται στους κόλπους της επιτροπής.  Το προεδρείο προετοιμάζει και οργανώνει τις εργασίες της επιτροπής.  Άρθρο 6  1. Κατόπιν αιτήσεως μιας οργανώσεως, στην οποία έχουν δοθεί μία ή περισσότερες έδρες, μπορεί ο πρόεδρος, με τη σύμφωνη γνώμη των υπηρεσιών της Επιτροπής να προσκαλέσει το γενικό γραμματέα του ή κάποιο πρόσωπο οριζόμενο υπ' αυτού για να παρευρεθεί ως παρατηρητής στις συνεδριάσεις της επιτροπής. Οι παρατηρητές δεν έχουν δικαίωμα να λαμβάνουν το λόγο. Ο πρόεδρος μπορεί, ωστόσο, σε συμφωνία με τις υπηρεσίες της Επιτροπής να τους επιτρέψει να παρέμβουν στη συζήτηση.  2. Με τους ίδιους όρους, ο πρόεδρος έχει τη δυνατότητα, σε συμφωνία με την Επιτροπή, να καλεί να συμμετάσχει στις εργασίες της επιτροπής, ως εμπειρογνώμων, οποιονδήποτε έχει μια ειδική αρμοδιότητα σ' ενα από τα θέματα που είναι γραμμένα στην ημερήσια διάταξη. Μπορεί επίσης και η Επιτροπή, με δική της πρωτοβουλία, να προσκαλέσει να πάρει μέρος στις συσκέψεις της επιτροπής, ως εμπειρογνώμων, οποιονδήποτε έχει μια ειδική αρμοδιότητα σ' ενα από τα θέματα της ημερήσιας διατάξεως.  3. Εκτός από τους εκπροσώπους της Επιτροπής, μόνο τα μέλη της επιτροπής και οι προσκεκλημένοι σύμφωνα με το παρόν άρθρο έχουν δικαίωμα να συμμετάσχουν ή να παρευρεθούν στις συνεδριάσεις της επιτροπής.  4. Οι εμπειρογνώμονες, ωστόσο, παίρνουν μέρος στις συσκέψεις μόνο για το θέμα για το οποίο προσκλήθηκαν.  Άρθρο 7  Η Επιτροπή έχει τη δυνατότητα, με τη σύμφωνη γνώμη των υπηρεσιών της Επιτροπής να συστήσει ομάδες εργασίες για να διευκολύνουν τις εργασίες της.»  Άρθρο 2  Τα άρθρα 6, 7 και 8 των αποφάσεων:  - 73/422/ΕΟΚ περί της Συμβουλευτικής Επιτροπής Ζάχαρης (1), όπως τροποποιήθηκε τελευταία από την απόφαση 74/220/ΕΟΚ (2),  - 73/425/ΕΟΚ περί της Συμβουλευτικής Επιτροπής για τον Ακατέργαστο Καπνό (1), όπως τροποποιήθηκε τελευταία από την απόφαση 74/221/ΕΟΚ (2),  - 73/426/ΕΟΚ περί της Συμβουλευτικής Επιτροπής του Λυκίσκου (1),  - 73/428/ΕΟΚ περί της Συμβουλευτικής Επιτροπής Λίνου και Καννάβεως (1),  αντικαθίστανται από τα ακόλουθα κείμενα:  «Άρθρο 6  1. Η Συμβουλευτική Επιτροπή, αφού συμβουλευθεί την Επιτροπή, εκλέγει έναν πρόεδρο για χρονικό διάστημα τριών ετών.  Για την εκλογή του προέδρου απαιτείται πλειοψηφία δύο τρίτων των παρόντων μελών κατά την πρώτη ψηφοφορία και απλή πλειοψηφία των παρόντων μελών κατά τις επόμενες ψηφοφορίες. Σε περίπτωση ισοψηφίας, η Επιτροπή αναλαμβάνει προσωρινά την άσκηση της προεδρίας.  2. Η επιτροπή εκλέγει δύο αντιπροέδρους για χρονικό διάστημα τριών ετών. Οι αντιπρόσωποι επιλέγονται μεταξύ των αντιπροσώπων των οικονομικών κατηγοριών στις οποίες δεν ανήκει ο πρόεδρος.  Η εκλογή διενεργείται σύμφωνα με τη διαδικασία που προβλέπεται από την παράγραφο 1.  Η επιτροπή έχει τη δυνατότητα, σύμφωνα με την ίδια διαδικασία, να προσθέτει και άλλα μέλη στο προεδρείο. Στην περίπτωση αυτή, το προεδρείο περιλαμβάνει, εκτός από τον πρόεδρο, κατ' ανώτατο όριο έναν αντιπρόσωπο από κάθε οικονομική κατηγορία που εκπροσωπείται στους κόλπους της επιτροπής.  Το προεδρείο προετοιμάζει και οργανώνει τις εργασίες της επιτροπής.  Άρθρο 7  1. Κατόπιν αιτήσεως μιας οργανώσεως, στην οποία έχουν δοθεί μία ή περισσότερες έδρες, μπορεί ο πρόεδρος, με τη σύμφωνη γνώμη της Επιτροπής, να προσκαλέσει το γενικό γραμματέα του ή κάποιο πρόσωπο οριζόμενο υπ' αυτού για να παρευρεθεί ως παρατηρητής στις συνεδριάσεις της επιτροπής. Οι παρατηρητές δεν έχουν δικαίωμα να λαμβάνουν το λόγο. Ο πρόεδρος μπορεί, ωστόσο, σε συμφωνία με τις υπηρεσίες της Επιτροπής να τους επιτρέψει να παρέμβουν στη συζήτηση.  2. Με τους ίδιους όρους, ο πρόεδρος έχει τη δυνατότητα σε συμφωνία με την Επιτροπή, να καλεί να συμμετάσχει στις εργασίες της επιτροπής, ως εμπειρογνώμων, οποιονδήποτε έχει μια ειδική αρμοδιότητα σ' ενα από τα θέματα που είναι γραμμένα στην ημερήσια διάταξη. Μπορεί επίσης και η Επιτροπή, με δική της πρωτοβουλία, να προσκαλέσει να πάρει μέρος στις συσκέψεις της επιτροπής, ως εμπειρογνώμων, οποιονδήποτε έχει μια ειδική αρμοδιότητα σ' ενα από τα θέματα της ημερήσιας διατάξεως.  3. Εκτός από τους εκπροσώπους της Επιτροπής, μόνο τα μέλη της επιτροπής και οι προσκεκλημένοι σύμφωνα με τον παρόν άρθρο έχουν δικαίωμα να συμμετάσχουν ή να παρευρεθούν στις συνεδριάσεις της επιτροπής.  4. Οι εμπειρογνώμονες, ωστόσο, παίρνουν μέρος στις συσκέψεις μόνο για το θέμα για το οποίο προσκλήθηκαν.  Άρθρο 8  Η επιτροπή έχει τη δυνατότητα, με τη σύμφωνη γνώμη των υπηρεσιών της Επιτροπής, να συστήσει ομάδες εργασίας για να διευκολύνουν τις εργασίες της.»  Άρθρο 3  Τα άρθρα 2, 6 και 7 της αποφάσεως 77/532/ΕΟΚ περί της Συμβουλευτικής Επιτροπής Ζωοτροφών (1) αντικαθίστανται από τα ακόλουθα κείμενα:  «Άρθρο 2  Η επιτροπή προβαίνει στη σύσταση:  - μιας μόνιμης ομάδας εργασίας «Στατιστικής»,  - μιας μόνιμης ομάδας εργασίας για τις «Πρωτεΐνες»  - μιας μόνιμης ομάδας εργασίας για τις «Αποξηραμένες ζωοτροφές »,  - μιας μόνιμης ομάδας εργασίας για τα «Πίσα, φούλια και κουκιά ».  Η επιτροπή μπορεί, με τη σύμφωνη γνώμη των υπηρεσιών της Επιτροπής, να συστήσει και άλλες ομάδες με σκοπό να διευκολύνουν τις εργασίες της.»  «Άρθρο 6  1. Η Συμβουλευτική Επιτροπή, αφού συμβουλευθεί την Επιτροπή, εκλέγει έναν πρόεδρο για χρονικό διάστημα τριών ετών.  Για την εκλογή του προέδρου απαιτείται πλειοψηφία δύο τρίτων των παρόντων μελών κατά την ψηφοφορία και απλή πλειοψηφία των παρόντων μελών κατά τις επόμενες ψηφοφορίες. Σε περίπτωση ισοψηφίας, η Επιτροπή αναλαμβάνει προσωρινά την άσκηση της προεδρίας.  2. Η επιτροπή εκλέγει δύο αντιπροέδρους για χρονικό διάστημα τριών ετών. Οι αντιπρόεδροι επιλέγονται μεταξύ των αντιπροσώπων των οικονομικών κατηγοριών στις οποίες δεν ανήκει ο πρόεδρος.  Η εκλογή διενεργείται σύμφωνα με τη διαδικασία που προβλέπεται από την παράγραφο 1.  Η επιτροπή έχει τη δυνατότητα, σύμφωνα με την ίδια διαδικασία, να προσθέτει και άλλα μέλη στο προεδρείο. Στην περίπτωση αυτή, το προεδρείο περιλαμβάνει, εκτός από τον πρόεδρο, κατ' ανώτατο όριο έναν αντιπρόσωπο από κάθε οικονομική κατηγορία που εκπροσωπείται στους κόλπους της επιτροπής.  Το προεδρείο προετοιμάζει και οργανώνει τις εργασίες της επιτροπής.  Άρθρο 7  1. Κατόπιν αιτήσεως μιας οργανώσεως, στην οποία έχουν αποδοθεί μία ή περισσότερες έδρες, μπορεί ο πρόεδρος, με τη σύμφωνη γνώμη των υπηρεσιών της Επιτροπής, να προσκαλέσει το γενικό γραμματέα του ή κάποιο πρόσωπο οριζόμενο υπ' αυτού για να παρευρεθεί ως παρατηρητής στις συνεδριάσεις της επιτροπής. Οι παρατηρητές δεν έχουν δικαίωμα να λαμβάνουν το λόγο. Ο πρόεδρος, μπορεί, ωστόσο, σε συμφωνία με τις υπηρεσίες της Επιτροπής, να τους επιτρέψει να παρέμβουν στη συζήτηση.  2. Με τους ίδιους όρους, ο πρόεδρος έχει τη δυνατότητα, σε συμφωνία με την Επιτροπή, να καλεί να συμμετάσχει στις εργασίες της επιτροπής, ως εμπειρογνώμων, οποιονδήποτε έχει μια ειδική αρμοδιότητα σ' ενα από τα θέματα που είναι γραμμένα στην ημερήσια διάταξη. Μπορεί επίσης και η Επιτροπή, με δική της πρωτοβουλία, να προσκαλέσει να πάρει μέρος σε συσκέψεις της επιτροπής, ως εμπειρογνώμων, οποιονδήποτε έχει μια ειδική αρμοδιότητα σ' ενα από τα θέματα της ημερήσιας διατάξεως.  3. Εκτός από τους εκπροσώπους της Επιτροπής, μόνο τα μέλη της επιτροπής και οι προσκεκλημένοι σύμφωνα με το παρόν άρθρο έχουν δικαίωμα να συμμετάσχουν ή να παρευρεθούν στις συνεδριάσεις της επιτροπής.  4. οι εμπειρογνώμονες, ωστόσο, παίρνουν μέρος στις συσκέψεις μόνο για το θέμα για το οποίο προσκλήθηκαν.»  Άρθρο 4  Τα άρθρα 5, 6 και 7 της αποφάσεως 76/410/ΕΟΚ περί της Συμβουλευτικής Επιτροπής Κοινωνικών Προβλημάτων που αφορούν τους κατόχους γεωργικών εκμεταλλεύσεων και τα μέλη των οικογενειών τους (2) αντικαθίστανται από τα ακόλουθα κείμενα:  «Άρθρο 5  1. Η Συμβουλευτική Επιτροπή, αφού συμβουλευθεί την Επιτροπή, εκλέγει έναν πρόεδρο για χρονικό διάστημα τριών ετών.  Για την εκλογή του προέδρου απαιτείται πλειοψηφία δύο τρίτων των παρόντων μελών κατά την πρώτη ψηφοφορία και απλή πλειοψηφία των παρόντων μελών κατά τις επόμενες ψηφοφορίες. Σε περίπτωση ισοψηφίας, η Επιτροπή αναλαμβάνει προσωρινά την άσκηση της προεδρίας.  2. Η επιτροπή εκλέγει δύο αντιπροέδρους για χρονικό διάστημα τριών ετών. Οι αντιπρόεδροι επιλέγονται μεταξύ των αντιπροσώπων των οικονομικών κατηγοριών στις οποίες δεν ανήκει ο πρόεδρος.  Η εκλογή διενεργείται σύμφωνα με τη διαδικασία που προβλέπεται από την παράγραφο 1.  Το προεδρείο προετοιμάζει και οργανώνει τις εργασίες της επιτροπής.  Άρθρο 6  1. Κατόπιν αιτήσεως μιας οργανώσεως, στην οποία έχουν αποδοθεί μία ή περισσότερες έδρες, μπορεί ο πρόεδρος, με τη σύμφωνη γνώμη των υπηρεσιών της Επιτροπής, να προσκαλέσει το γενικό γραμματέα του ή κάποιο πρόσωπο οριζόμενο υπ' αυτού για να παρευρεθεί ως παρατηρητής στις συνεδριάσεις της επιτροπής. Οι παρατηρητές δεν έχουν δικαίωμα να λαμβάνουν το λόγο. Ο πρόεδρος, μπορεί, ωστόσο, σε συμφωνία με τις υπηρεσίες της Επιτροπής, να τους επιτρέψει να παρέμβουν στη συζήτηση.  2. Με τους ίδιους όρους, ο πρόεδρος έχει τη δυνατότητα, σε συμφωνία με την Επιτροπή, να καλεί να συμμετάσχει στις εργασίες της επιτροπής, ως εμπειρογνώμων, οποιονδήποτε έχει μία ειδική αρμοδιότητα σ' ενα από τα θέματα που είναι γραμμένα στη ημερήσια διάταξη. Μπορεί επίσης και η Επιτροπή, με δική της πρωτοβουλία, να προσκαλέσει να πάρει μέρος στις συσκέψεις της επιτροπής, ως εμπειρογνώμων, οποιονδήποτε έχει μία ειδική αρμοδιότητα σ' ενα από τα θέματα της ημερήσιας διατάξεως.  3. Εκτός από τους εκπροσώπους της Επιτροπής, μόνο τα μέλη της επιτροπής και οι προσκεκλημένοι σύμφωνα με το παρόν άρθρο έχουν δικαίωμα να συμμετάσχουν ή να παρευρεθούν στις συνεδριάσεις της Επιτροπής.  4. Οι εμπειρογνώμονες, ωστόσο, παίρνουν μέρος στις συσκέψεις μόνο για το θέμα για το οποίο προσκλήθηκαν.  Άρθρο 7  Η επιτροπή έχει τη δυνατότητα, με τη σύμφωνη γνώμη των υπηρεσιών της Επιτροπής, να συστήσει ομάδες εργασίες για να διευκολύνουν τις εργασίες της.»  Άρθρο 5  Στα δανικά κείμενα των αποφάσεων των Γεωργικών Συμβουλευτικών Επιτροπών και στα κείμενα που τα τροποποιούν, ο όρος «udvalg» πρέπει να αντικατασταθεί από τον όρο «komite».  Άρθρο 6  Η παρούσα απόφαση αρχίζει να ισχύει την 12η Φεβρουαρίου 1982.  Έγινε στις Βρυξέλλες, στις 12 Φεβρουαρίου 1982.  Για την 'Επιτροπή  Poul DALSAGER  Μέλος της Επιτροπής  (1) ΕΕ αριθ. L 355 της 24. 12. 1973.  (2) ΕΕ αριθ. L 123 της 6. 5. 1974.  (3) ΕΕ αριθ. L 179 της 19. 7. 1977.  (4) ΕΕ αριθ. L 11 της 14. 1. 1978.  (5) ΕΕ αριθ. L 58 της 28. 2. 1978.  (6) ΕΕ αριθ. L 52 της 23. 2. 1974.  (7) ΕΕ αριθ. L 273 της 6. 10. 1976.  (8) ΕΕ αριθ. L 209 της 17. 8. 1977.  (9) ΕΕ αριθ. L 145 της 3. 6. 1981.  (1) ΕΕ αριθ. L 355 της 24. 12. 1973.  (2) ΕΕ αριθ. L 123 της 6. 5. 1973.  (1) ΕΕ αριθ. L 211 της 19. 8. 1977.  (2) ΕΕ αριθ. L 106 της 23. 4. 1976.